url: =I Topa’ Nu Mary tawh tukhawm dih ni ~ Rev. Zam Khat Kham :: ZOMI DAILY\nI Topa’ Nu Mary tawh tukhawm dih ni ~ Rev. Zam Khat Kham\nposted on 23 December 2018 at 8:24 am Lomkholna: Article, Biakna, Zamkhatkham\nA kha gukna ciangin Pasian in Galilee a khua khat ahi Nazareth a David suan Joseph tawh a kiteng dinga kidongsa Mary kiang ah Gabriel a sawl hi. Vantungmi ama’ kiang ah hong pai-in, “Greetings, Pasian’ angvaanna/maipha a ngah nu aw! Topa nang tawh hong omkhawm hen” a ci hi.\nMary in ama’ kammalte a zak ciangin lungmanga, bangci bang kihopihna hi mawk hiam ci-in lamdang a sa hi. Ahih hangin vantungmi in, “Mary aw, lau kei in, Pasian’ angvaanna/maipha na ngah khin zo hi. Nau na paai dinga tapa khat na nei ding hi, a min Jesuh na phuak ding hi. Amah lian dinga Sangpen Pasian’ Tapa kici ding hi. Topa Pasian in a pa David kumpi tokhom amah pia dinga, Jacob innkuan tung ah a tawntungin a mang ding hi; a kumpi gam in bei hun nei ngei lo ding hi,” a ci hi.\nMary in, “Kei nungak siangtho/bit khat ka hih teh hih thute bangci bangin piang thei ding ahi hiam?” a ci hi.\nVantungmi in, “Nang tung ah Khasiangtho hong tung dinga, Sangpen Pa’ vangliatna in nang hong sung (overshadow) ding hi. Tua ahih manin na sung pana piang ding a siangtho nau pen Pasian’ Tapa kici ding hi. Ta nei thei lo a kigen na kitanaupih Elizabeth nangawn in a tek a guai nungin naupaai-a tu-in kha guk pha khin ta hi. Pasian in hih theih loh nei lo hi” ci-in dawngkik hi.\nMary in, “Topa’ nasemnu ka hi hi, na gen bangin piang ta hen” ci-in a dawngkik hi. Tua ciangin vantungmi in a paisan hi. (Luke 1:26-38)\n“Vangtungmi” (angel) a cih ciangin a taktakin “sawltak” (messenger) a cihna ahi hi. Khatveivei thupuak dingin vantungmite khatguak kisawl thei hi. Khatveivei lah nihta-in kisawl thei gige hi. A hun dangte ah lah a honpi banga a kisawlna mun zong na om kawikawi hi. Khatveivei amaute’ kilatna pen lamdangsuah deuh hi. Khatveivei lah kuama’n phawkkha khol lo-in mai ziau thei bilbel hi. Mun tampi ah a min a puam nangawn uh pulaak lo uh hi. Laisiangtho sung ah vangtungmi nih bel a min ngiat-a kilo om hi. Michael, Isreal mite a cing a hu vangtungmi hi. Gabriel, thupuak-a kisawl zelzel vantungmi hi.\nGabriel pen “Pasian’ galhang pa” hi a, Pasian’ sawlna tawh gal bangzahvei do-in gualzo khin ding, cih kiseh thei lo hi. Tu’n bel, galdo ding hi lo a, leitung mihing tate in, a ngak lam uh a thei lote nangawn in, a khang a khanga a ngak uh “lungdamna thu” a tangko dingin kisawl hi.\nPasian in Eden huan kongpi a khak ciangin, i pi i pu masate in a pumpi tung vua a silh uh savun puan bek tawh hawlkhiatin na om uh hi. Pasian’ guatsa nik leh puante hi. A maizumna uh a kisel theih nadingin khuaphawk het lo-a om hithiat gan tanote kigo-a sisan kiluangsak, mawhnei mi masate a vun uh kisilhsak hi.\nTua savun puante tawh a kikhui khawm khat om leh kilawm hi. Pasian’ kamciam hi. Honpa, Tanpa hong pai ding cih, kamciam hi.\nA khang a khangin tua Honpa’ thu tawmtawmin, damdamin kipulaak hi. Amasa-in Abraham tung ah— ama’ suan leh khak sung panin Honpa hong piang dinga leitung mi khempeuh in thupha ngahlawh ding hi, cih kamciam! Kum 1000 khit ciangin David kici kumpi khat tung ah a sung pan-a piang a suan a khakte sung panin kumpi khat piang dinga ama’ kumpi tokhom tung ah tu ding hi, cih kamciam hi. Kamsang khat khit kamsang khat, kammal khat khiat kammal khat, kilaakna khat khit kilaakna khat, lim khat khit lim khat, hih lai ah pawlkhat, hua lai pawlkhat, a pianzia ding kitel semsem leh kilawm hi.\n“Immanuel.” “Bethlehem aw, nang’ sung panin ukpa khat piang ding hi.” “Ama’ min Lamdang Thulakpa, Vanglian Pasian, Tawntung Pa, Nopsakna Kumpi kici ding hi.”\nAhi zongin kum 400 sung Honpa leh ama’ hong pai nading thu kigen nawn peuhmah lo mawk hi. Daicip dide hi. Vantung pan lengla zong om lo, thupuak zong om lo, kilaakna thak mahmah zong om nawn lo hi.\nAhi zongin tu-in vantungmi khat hong kisawl ta hi. Daicip suak lo hi. Israel gam sunga a siangthopen khuapi Jerusalem ah hong pai hi. Mun siangtho penpen ahi Biakinnpi sung ah hong lut hi. Misiangtho pente laka khat ahi siampi sem Zechariah’ kiang ah hong pai hi. Kum 400 sung a daicip tawh a kibang vantung daicip nawn lo hi.\nZechariah in Biakinnpi sung ah siampi nasep a sep laitak, paknamtui gimnamtui a hal laitak ahi hi. Vantungmi khat hong kilang vat hi. Amah patau-in “lau hi,” ci hi. Vantungmi in a tuaci ding sa kei leh kilawm hi.\n“Zechariah aw, lau kei in; na thungetna hong kidawng khin zo hi. Na zi Elizabeth in tapa khat nei dinga, a min John na phuak ding hi. Na lungdamna leh na lungnopna hi dinga, ama’ suahna hangin mi tampite kipaak ding uh hi, banghang hiam cih leh amah Topa’ mai mi thupi a suak ding hi. Zu ahi zongin ki-umm limlim dawntheih khatpeuh ahi zongin a nei kei dinga, a suah tunga kipanin Khasiangtho tawh kidim ding hi. Israel mi tampite a Topa a Pasian’ kiang uh ah a kiheiikiksak ding hi. Elijah’ kha leh vangliatna tawh Topa’ mai ah pai khol dinga, pate’ lungtang tate’ lam ah ahi zongin thumang lote’ lungtang thumaanna pilna lam ah ahi zongin a heii ding hi—Topa adingin a kigingkhol mipawlte a suaksak ding hi” ci-in Gabirel in gen hi.\nZechariah adingin hamphathuai mah si maw! Tapa nei-in “pa” khat suak ding cih bek hi lo a, tua a tapa pen Topa’ thu a tangkopa (herald) suak ding, ci sawnsawn hi. I Topa hong pai ciangin mite a lungsim uh a kiginkholh theih nadinga tangkopa hi ding hi.\nAhi zongin banghang ahi mawk tam, Israel gam sung buppi-a a biakna-mi penpen khat hi mah ta leh, vantungmi khat in hih thute a gen pen ama’ adingin kicing zo lo hi leh kilawm! “Bangci bangin hih thu piang thei mawk ding ahi hiam? Kei lah tek ta inga, ka zi zong guai ta hi” ci mawk hi. Teci khatpeuh deihbeh hi leh kilawm. Lim khatpeuh deih lai hi leh kilawm. A “thu” bek hi lo-in a khamuan theih nading banghiamkhat kisamsa lai hi leh kilawm!\nTua pen Gabriel in “up lohna” ci lianmawk hi. “Kei, Pasian omna mun-a ding pa Gabriel ka hi a, hih lungdamna thu a pulaak dingin hong kisawl hi. Ka kammalte um lo na hih manin hih thu a hun a tun ciangin a a pian takpi mateng na daicip dinga na pau thei kei ding hi” ci hiaumawk hi.\nA up lohna hangin Zechariah pau thei lo-in om lian hi. Vantung pan-a tua thupuak teci pang kha lo hi. Vantung a daihcip ngei-in kha 9 sung daicip kik hiau hi.\nVantung pan Pasian’ thu hong tung leuleu! Tutung bel khua khempeuh laka siangthopen Jerusalem ah hong tung lo hi. Khua mawkmawk taktak khat ahi Nazareth hi bilbel hi. Vantungmi bel Gabriel mah hi. Ahi zongin tutung bel vantung pana thupuak pen siampi khat tung ah hong tung nawn lo a, nungakno khat tung ah hong tung hi. Biakna nasem khat tung ah hi lo, numei lungsim niam hithiat khat tung ah hong tung hi. Tua nu’ min “Mary” kici hi.\n“Greetings! Pasian’ angvaanna/maipha a ngah nu aw! Topa nang tawh om khawm hi” ci-in hopih hi.\nZechariah a patauh, a lau bang hi lo-in Mary in vantungmi a muh ciangin lau lo hi. Ahih hang, vantungmi’ hopihna lamdangsa hi. Nazareth khua-a teng numei mawkmawk khat hopih nadingin a kammalte thupi lua hi. Banghang-a vantungmi hong pai ahi tam? Banghangin hih bang maipha ngah kha ka hi tam? Topa kei tawh hong omkhop nadingin bang “sihna liim guam sung” nawkin ka pai a kul zen tam? Ngaihsutna tampi nei hi.\nLungmang pian, cih a muh ciangin vantungmi in Mary’ kiang ah: “Mary aw, lau kei in, Pasian’ maipha/angvanna nangah khin zo hi. Nau na paai dinga tapa khat na nei ding hi, a min Jesuh na phuak ding hi. Amah lian dinga Sangbel Pasian’ Tapa kici ding hi. Topa Pasian in a pa David’ kumpi tokhom amah pia dinga Jocob innkuan tung ah a tawntungin a mang ding hi; ama’ kumpi gam in bei hun nei ngei lo ding hi” ci-in na khamuan hi.\nTua bang thu kigen Mary in lamdangsa lua mahmah hi. Damdam-in a kam hong ka a, “Kei pasal tawh a lumkhawm ngei lo nungak siangtho ka hih teh hih thute bangci banga piang thei mawk ding ahi hiam?” ci-in dong khiankhian hi. Tua bang thu piang thei peuhmah ding ahi hiam? a ci hi lo hi. Bangci banga piang thei ding, cih a lungkham hi bek hi. Tua nalamdang (miracle) a um lo hi lo a, tua nalamdang bangci banga piang thei ding (the mechanics of the miracle), cih a lungkham hi bek hi. Vantungmi Gabriel’ kammalte muanglah zenzen lo hi. Bangci banga piang ding, cih a ngaihsun zo lo hi bek hi. Gabriel in:\n“Nang tung ah Khasiangtho hong tung dinga, Sangpen Pa’ vangliatna in nang hong sung (overshadow) ding hi. Tua ahih manin na sung pana piang ding a siangtho pa pen Pasian’ Tapa kici ding hi. Ta nei thei lo a kigen na kitanaupih Elizabeth nangawn in a tek a guai nungin naupai-a tu-in kha guk pha khin ta hi. Pasian in hih theih loh nei lo hi” ci-in dawngkik lian hi.\nAhi zongin Elizabeth in naupai cih zenzen pen a thu tuampi khat hi. A tek a guai nung ahih hangin pasal nei hi a, kum tampi a pasal tawh a omkhawm mi ahi hi. Mary leuleu bel, “a kidongsa” ahih teii hangin nungak siangtho/bit hi zenzen hi. Zan deuh mah-a kidong hi sawnsawn hi. A dawnkikna i muh teh lamdang lua mahmah hi: “Topa’ nasemnu ka hi hi, na gen bangin piang ta hen” ci ngeumawk hi.\nPasian’ deihna leh Pasian’ gelna bangbang mang dingin Mary in a khentat ciangin a mai ah a tuah ding thuhaksapi tampi tawh khentat khawm hi, kici thei hi. A kidongsa numei khat a pasal lo tawh a gai zenzen leh khuasung mite in suanga a denlup ding uh Judah mite’ ngeina ahih lam zong Mary in thei gige hi. A hamphat mahmah leh mindai mahmah, zumhuai mahmah ding, a hamsiat leh suangin kidenglum ding, cih theihsa hi. Ahih hangin Mary in Pasian muang hi.\nTua khua, tua venga numeite’ tuitawina tuikhuk ah a sawt lo-in Mary’ zawlgaina thu kigen pah ding hi. Nupi khat bangin, “Bangbang bangbang na gen zongun mi khatpeuh bel a hihna taktak hong kilangkhia lel a ke!” ci zen ding hi. Mary a hehpih pian nungak khat bangin, “ Hmm. Nazareth bel gamdang sumbawlte in lah hong nawksuk hong nawkto uh a, Roman galkapte lah a omna khua hi mawka maw” ci phei kha ding hi.\nMary’ thu hong kitheithaang dinga, mite in zahkona tawh a etzia ding mahmah uh kimu thei hi. A nehpiksan zia ding uh, a zak lohna bek hi lo a, a zak hiamhiamna ah a gensiat zia dingte uh kiseh thei hi.\n“Vantungmi khat kilang ci ahia?” “Kua’ cih e? Ama’ gen maw?” “Bangci e? Khasiangtho e? Mary in ci maw? Imm. Nang um maw?” Mary pen Khasiangtho in a gaisak hi, cih thu kua peuhmah in um mawk ding hiam? Joseph in maw? A tek dingte in maw? Rabbi khatpeuh in maw? Kua’n?\nKuamah mahmah in um-in um kei mawk ing. Ahih hang, kuama’n a um kei zongin Mary in vantungmi Gabriel’ tung pan-a a zak bangin Pasian’ kamal um hi.\nMary’ upna bel upna kici lakah a lamdang mahmah upna hi. A khauh mahmah upna hi. Khentat lianin Topa’ thu mang pah hi. Bangbang haksatna tuak phial ding hi ta leh, Pasian’ deihna ah ki-ap (submit) hi. A suplawh zongin, a bailawh zongin, a minsiatlawh zongin, a ngaih mahmah a lawmpa a tanlawh zongin, Pasian’ deihna na mang hi.\nA nuntakna nangawn a tanlawh thei lua ding hi lai hi. Tua “a tuaci zongin” cihteng khempeuh mah-in i Topa’ pianna nu dingin Mary kilawmsak hi mai ding hi.\nTopa aw, amah bel mi lamdang taktak mah hi mawk mah ei, na nu e. Pasian’ maipha ngah a, thupha ngah numei hi taktak hi. “A siangtho Maria, Vanglian Pasian’ nu aw” a kicih ka zak simin zak ngeingei biakpiakna kammal a za bang hi lo-in, tua bang mi a suah theih nading ama’ upna leh a khentatna hong phawksak den in. Pasian’ Nu! Tua bang dingin Mary longal kua dang peuhmah hi thei mawk ding hiam?\nPasian’ maipha ngah mah ve’n, a tavuan zong lian lua. Honpa a sung pah paai bek lo-in siatna khempeuh pan hu-in kem-a, pantah-in khansuah lailai!\nMary’ tung pan ka sin ding uh tam lua hi, Topa aw. “Kei na nasemnu/nasempa hi’ng. Na gen bangin piang ta hen” hong ci thei den hi le ung bangzahin na lung a dam zen tam!\nTua bang ci thei den hi le ung, ka ngaihsutna uh, ka kammalte uh, ka gamtatte uh bangzah-in a kilamdang zen tam! Ka nuntakna uh bangzah-in a kilamdang zen tam maw, Topa aw.\n“Na nasemnu/nasempa hi’ng.” Cih ding baih napi-in, nuntakpih ding haksa lua hi. Bangbang piang ta leh ka nuntakna uh ah nangma’ gelnate kong man den nading uh, “Na nasemnu/nasempa hi’ng” kong cih theih nadingun hong huh in. Na gen bangin piang ta hen,”- a cih bel baih mah ei, ka cih takpi mah uh ahi hiam? Ci takpi-in nuntakpih takpi ding ka lunggulh lua uh hi, hong huh in, Topa aw. (Ken Gire’ gelh Moments With the Savior kici laibu ka simna pan-a ka ngaihsutnate hi. Rev. Zam Khat Kham)\nPrevious: Aki tupna, Zomite nopsak na ding; a tawpna ah, amau’ zunghkawh, cilphihna ~ Pau Za Mung\nNext: Bethlehem khualam ah ~ Khaibawi\nMalaysia, Penang ah vankham Drug akigawm in RM23 Million manneiding kiman\nZomi Cup 2016 Kihel Dingte Zuih Ding Thute


timestamp: atn

url: =Tulaai Leitung Thuthang Tuamtuam Updates June 18, 2015 :: ZOMI DAILY\nposted on 18 June 2015 at 11:32 pm Lomkholna: Khawmpau, Myanmar, News, World, Zomi\n· US gam South Carolina state Charleston khuapi sung a om African-American Methodist Biak in ah thungen khawm a omlaaitak uh June 17 ni nitaak in Mikaang khat in bankap a mi 9 si in nih zato kipuak hi. Mikap pa ahihleh Palik ten Vanleeng tawh leizon uha manzo nailo uhhi. Hih Biak inn peen US gam aom African-American Methodist biak in ateekpeen ci uhhi. Hih thubuai hang in Mr Jeb Bush in June 18, 2015 ni in Charleston khuapi a a Campaign bawlding khawlkik hi.BBC\n· US gam ten 2020 kumciang US gamte Constitution phuahphat zawh kum 100 cin phawkna kawm in dollar 10 laai tung ah Numei lim tuangsak tading a kualim tuangsakding cihpeen kikhensat liannaai lo hi ci in June 17,2015 ni in Sumlam vaaisai ten taangkokhia uhhi.Tulaai tak a atuang peen Alexander Hamilton lim hi a 1929 pan atuangsak uh ahihi. BBC\n· Denmark gamte in June 18, 2015 ni in kiteelpina General Election bawlding uhhi. Hih kiteelna ah PM Helle Thorning-Schmidt leh PM Lui Lars Lokke Rasmussen khat zawzaw in zoding in kilam en a, tuciang ahaampi a ki etna ah Helle lamten 50.1% leh Mr Rasmussen lamten 49.9% ngah uhhi.BBC\n· Malaysia gam kumpi langpang Party kipawlkhawm PKR te in amakaaipipa uh Anwar Ibrahim thong ah akikhum a kipan nasepzia daupai nawnlo a kakicim ta uhhi ci in June 17 ni in taangkokhia uhhi. Ahizong in amitcip bel hilo in pawlkhat in naseemkhawm laiding ci uhhi. Anwar Ibrahim peen Feb,2015 pan kum 5 sung Tawdeh navaaitawh thong inn ah akikhum ahihi. 2018 ciang kiteelkik na omding a tu ngenta abat leh Berisan National-BN ten khantawn Malaysia gam aukding hita mai hi.BBC\n· US Mihaupi Billionaire Donald Trump Republican in 2016 US President kadem taktak ding ci in June 16,2015 ni in taangkokhia hi. Amah peen President demding akam in gengen himah leh a party pan line up ngahzo ngeilo hi. Sente bawl in igam leiba tawh kilung am mahmah a hihbuaina avengsakding in ken Pregensident kongsep kuulmai in teh ci in mipi te kiang ah genbaba hi. BBC\n· US gamten Europe gamsung ah gaalkaap leh galvan hoih nono te koihding ci in aciakciak laaitak uh June 15,2015 ni in Russia President Vladimir Putin in NATO te aw akician mahmah kam kongvaaikhak ding hi. NATO ginna in 2015 kumsung Intercontinental ballistic missiles Nuclear kithauh tang 40 kongkoihsakding ci in hawksan giap hi. Hih Thautang te peen US ten 450 kiim nei a, Russia ten 515 kiim nei uh ci hi. Tai 1,450 bang tuthei cimawk hi. NATO ten June 17,2016 ni adawnkik na ah hihthu lauhuai mahmah hi cihsan uhhi. White House ten bel phun mualmual sa in Cold War laai a zong F-16 Gaalvanleeng tawh ivik hilel hiven tun Sikha Vanleeng F-22 Raptor te pawlkhat puaksuk leeng hilel lodia ciziau uhhi. 1945 kum The Cold War zawh hih kitona peen anasia peen zong ahihi.BBC\n· Pakistan Gaalkaap Maangpi General Raheel Sharif Russia gam Moscow khuapi ah ni 3 sung taamding in June 18, 2015 ni in tungta hi. Gamnih nasiatak a gaalkaap khopdan kisin bawlziading leh Gaalvanvaai kikumding ci uhhi. Pakistan Prime Minister Nawaz Sharif zong asawtlo in Russia gam vahawh laaiding ci uhhi.VOA\nPrevious: Ka mangngilh loh ding ka pa kammalte (1)\nNext: Zomi Innkuan USA pan Vaidawn na tung lungdam kohna


url: =A mangthang kuankuan i Christmas ~ Mungpi Khupson :: ZOMI DAILY\nposted on 10 December 2016 at 1:08 am Lomkholna: Article, Christmas, MungpiKhupson\nCinema khat ka etna ah a tangvalpa birthday kilawmin gualnuamin a lam ngeingai laitakun a birthday lopsakpa uh omloh lam tel vat uh a, a kuama tek kidong ngeingaiin a zonzon uh hang muzo paklo uh ahih manin , “hmmm leltak aw e” ci in ciah khin uh hi. Hih flim pana ka phawk thu khat hong gen dih ning.\nKumsimin lungdambawl pawi I khaam den a, December hong kipan peuh leh Innsung, Shopping Mall, leh khuasungte kizemin, “Merry Christmas” cih kisuang euaute muh theihin hong kilang pah hi. A suakpa’ min sangin “Christmas sale” cih kammal in i lungsim hong bunzawin I khialahzaw a, naupangten naungek Zeisu sangin Santa Claus teelzaw mawk uh hi. Nu leh Pa tampite’n Bet’len aksi mitsuan loin veng le paamten a tate uh bang leisak uh hiam cih theih sawmin mitsuan uh a, a niampenna muna suak naungek pen, a sangpenna mun pan muak ding vaihawm uh hi.\nKhatvei Shopping Mall thupi mahmah khat ka va hawh leh a sungpen nakphatakpi’n na kizemin thupi mahmah hi. Chrismas Tree bang pen Zogama singkung sangpenpen sang zong sangzaw phial leh kilawm hi. Kumpipa teenna ding zaha kilawmin palace dan khong omsak uh a, maan lakpih nuam kiphul nainai uh hi. Ahi zongin tuazah a thupi, tuazah a man tam zepna sungah naungek Zeisu lim khat beek nangawn paalo tazen hi! “Hmmm leltak aw e! a birthday neipa lah om lo a!!” cihnop huai mai hi.\nA van khotna ding vua customer a hupna uh bel hi sam. Sumbawl vanzuak pawlkhatten Christmas hun pen bang hang na ngaklah phadiak uh hiam cih khong zong a lamdangpi na hi vet lo! Pawlkhatte bang in customerte pen Messiah phial zah dong na limbawl uh hi! Tuaci kei leh lah a vante uh khong lo zel ding hi mawk a! Thu dang hi kei Lungdambawl zong sumbawlna hunpi hong suak ci mai ni!(Christmas is being commercialize)\nTuhun ciang Mikangten Zeisu suah deihsakna kammal a limzat mahmah uh khat pen “Happy Holiday” cih ahi hi. Western lamah “Merry Christmas, Happy Christmas” cih kammal pen bei hiaihiai hi leh kilawm hi. Cingno’ birthday na deihsakna’n “Happy Birthday Cingno” cilo in “Happy celebration” peuh ci ngaingai mawk lecin Cingno a lungkim zen tam?\nMikang laigelhsiam khat in a gelhna ah, “I tate uh kiangah ‘Santa (Christmas puteek) in bang tengteng hong pia leh deih na hiam’ cin dotna I limzat mahmah laitak, ‘Pasian in bang tengteng hong pia leh deih na hiam’ cih dotna lamsang pen haivai phialin I ngaihsun leuleu hi. Hih society in Christmas hun ah a neipa nangawn saang nuam lo hi” na ci geu hi. 2006 kumin Britain gam sunga Christmas card kikhawng khempeuh pana seh za suah seh khat(1%) bekah Zeisu tawh kisai thu leh lim tuang kici hi!\nEurope leh America gam naupangte in Christmas hong tun simin a ngaihsut masak pen uh bang hiam cih leh Christmas puteek (Santa Claus) ahi hi, Christmas pen Zeisu suah pawi ahih lamtak a phawk lo vive hiphial uh hi. Gam gentheizaw Africa leh Asia Christian naupangten ahih leh Lungdambawl pen Zeisu suah pawi ahih lamtak telzaw uh hi. Newsround in survey a bawlna Daily Mail in a suaksakna pan 2006 kumin Britain gam naupang kum 7-11 kikal khempeuh lak pan 44% te bek in Christmas pen Zeisu suah pawi hi ci’n saang uh hi. 64% ten Zeisu suah pawi ahih lamtak phawk khalo zen uh hi veh aw! Iraq gam a gen I hi kei a, Tedim labu sunga la tamzaw a phuakte’ teenna British gam a gen I hi hi!\nChristmas deihsakna kammal dingin Happy Holiday i zat simin Zeisu a nawl I hi hi.\nChristmas ciang Zeisu sangin Santa Claus min limzat zaw I hih leh Zeisu a nawl I hi hi.\nChristmas ciang ei a ding bekbek van lei ding a lunggulh I hih leh Zeisu a nawl I hi hi.\nChristmas ciang letsong saan ding bekbek a lunggulh i hih leh Zeisu a nawl I hi hi.\nChristmas ciang I hunte gualnopsakna bek tawh a beisak I hih leh Zeisu a nawl I hi hi.\nChristmas ciang a kilim zepna mun peuhpeuh i zuat duatduat leh Zeisu a nawl i hi hi.\nKumsimin Zeisu in a suahna ding mun hong zong den lai a, na lungsim sungah mun a awnglai hiam cin hong dong den hi. Zeisu ading mun i piak laiteng Christmas mangthang ngeilo ding hi.\nTedim labu No. 85 tawh I thukhup ni:\n“..keima lungsim sung hong om ta in Nanga ding omna a om hi” – Emily E. Elliott, 1836-1879\nPrevious: Malaysia ah Kawlgammi nasemding kipuaksawm nawnlo ahih manin FMM te patau ~ ZD\nNext: Singkung ~ Dimno’ Pa\nKhristian te koi ah om ~ Lian Tuang


url: =Zomite le NLD Party « Nikonghong\nHome » Politic » Zomite le NLD Party\nZomite le NLD Party\nUSA President kitealkik tu hun hong nai vaial aa, kawl ngam zongah hlutdaw kitealna April 1 ni vawt tu hi. NLD party lampui pi Aung San SuKyi zong a dam lei ngawl kawm kaal pan Shan ngam, Tanintary, Kachin ngam le kawl ngam sung mun tatuam pai aa mezolna vawt hi.\nZomi Buddhist Saang patangte\nEi khamtung, Zo ngam zong bang hun ciang hong pai katawm maw ci ka nga-ngai le March tha hong bo petma aa, Zo ngam hong theng ngawl hitana, pai nawn ngawl tu ci in ngaisung ing. Ahihang March tha bo kuan ciang NLD party le Zo ngam thu news khat hong suak hi. NLD party in Zo ngam thang sangah a kihong Buddhist saangte ah Saang vanh (education material) a hi, laibu, ball pen, note book, ruler…etc kyat 2,000,000 manh hlu (donate) ci thu hi. Ciang, Zo ngam saksang ah akihong Buddhist saang innte zongah, kyat 2,000,000 manh hlu lai tu ci in kiza hi. Zo ngam thang sangah akihong tua Buddhist saang inn te ah saang a ka, Zomi Buddhist saangpatang sia a kingawm 289 pha hi ci in tua thuthak (news) sungah kison hi. News a cing in sim nuam po BURMA TODAY(1) le BURMA TODAY(2) ah kisim thei hi.\nA tung aa, NLD party ii Zo ngam hong vawt daan ka et ciang, ka ngaisutna sungah a nuai ateng hong suak hi.\nZo ngam sia mezolna (campaign) vawt tu in tham man hong sa ngawl lel ahikatawm.\nZo ngam zawng ahite, huna pia leang Zomite kinga lel vak ci in hong mu ahikatawm.\nDei sakna tatak taw huna hong pia ahilezong, banghang Buddhist saang teng teal tuam in pia se hi tu ziam?\nZomite lalel, amate le amate zong akilem namte hi bo. Teddim atuam, Falam atuam, Halkha atuam, Mindat le thang sang teng atuam hi aa, lau huai bo ci in hong ngaisun ahikatawm.\nTuni, Aung San Sukyi in Zomite bang bang tatak in hong mu ziam? Kawl ngam kilai mama tu in kithuai himakale, Zomite ih din mun le ngual ii hong mu daan pil vaang tak in ih he bua, ih tel bua hi le, minamdang theampo hong khang siat tu aa, Zomite a ngeina bangma nungah ih taan tu lauhuai sa ing.\nIh Zomi pui U le nau teng kilaklaw kilalang in hun ih bo sak le, minamdangte kipha zo ngawl tu hi. Kawlte in ih kilem ngawl hang phamaw hong sa ngawl tu hi. Topa Jesu hong hil bel thu khat sia, na U na nau nangma le nangma na kiit bangma it in ci thu hi. NLD hong kaa hang Zomite atu hi tuan ngawl tha tu um khi.\nKua party po hong ka zong Zomite hong it bel tu sia ih U ih nau Zomi pui tengma hong hi tu hi. Tu ni ih suapui, Zomi puite tung koi bang setsaan aa, koibang mu khi ziam ci thu eima le eima ih kisittel kik tu hun hi zo hi. Kiitna le kilemna bulphu leang thupha saang a khangto Zomi nam kisuak thei pheang tu hi. Bangbang ih ngaisun tek ziam?\nHeaktu: Zo ngam hong pai ngawlna thu ka nung heak kikna pan, tutung a kidemna tu mun 44 sung, Zo ngam mun khat zong pa ngawl hi tuak hi.\nBy thawngno in Politic on March 29, 2012 .\n← Thingkung Tung A Kaa thei Keal\tAmerica le Socialism →\nei gam sia kawl te na tel lei zo hi vaak a ma te pau taa paung ngia saa\na ding gam va cin tu om gol a mu la lawm tu hi khat kaa le la pha ei ei ma mun ga na tu hi po le ciang thu khat pan i Biak pa thian na hong it man a hun nu nung hi zo ta na ama thu sung bek ma ilung gul tu a dei man zongh hi tha tu um ing ko peng lam saang te mu na hi bang po hi leau ei a pil te na na mu na bang mi nam it na taw hong za sak kik ka ve maw lung dam.


url: =A It Thei Dingin Kisin INDIA | December 19 ~ MUC\nA It Thei Dingin Kisin INDIA | December 19\nAdmin 6:58:00 AM Articles, MISSION NEWS\nA It Thei Dingin Kisin\nINDIA | December 19\nAnjleena Singh, 25\nAnjleena Singh in kum 14 pha-in a pastor pa mudah mahmah hi. A nu cina gim mahmah hi. A kaal hoih lo ahih manin zato lup kul hi. Zato-ah a pa in ompih hi. A tanu kum 10 leh a sanggampa Roshan in innah om uh hi. Amau teenna khua Gorakhpur ah sangnaupangte in amau le amau sangkah hi-in, a kimlepaam mite in suun an pia uh hi. Tua bangin a sangkahna panin Anjleena in jaundice natna ngahin a inn gei khatah zato lum hi. Amah kia bek hi-in ompih nei lo hi. Gamlapi-ah zato lum a nu zong phawk mahmah hi. Sunday nisimin biakinn ah kikhawm uh hi. A pawlpi mite khat peuh natveh hong pai dingin lamen hi. “Topa aw, ka pawlpi mite khat peuh natveh dingin hong sawl in,” ci-in thungen hi. Ahi zongin kuamah hong pai lo hi.\nNi 10 khit ciangin a nu le pa hong pai uh hi. A nu cidam khin hi. A nu le pa in inn ah Anjleena ciahpih uh hi. A nu dam lo-in zato a lup sungin zong a pawlpi mite khat mahmah in zong natveh lo uh hi. A pastor beek va pai lo hi. Heh lua mahmah ahih manin a pawlpi nusia dingin ngaihsun hi.\nPastor cih kammal a zak sialin Anjleena in a hehsuak hi. Kum 4,5 khit ciangin ni khat a nu no khatin phone tawh hopih hi. “ Ka omna khua-ah Seventh-day Adventist pawlpi khat om hi,” ci-in hopih hi. Tua pawlpi ah pastor a khangno mahmah khat om hi. Ka inn uhah hong hawh hi, ci-in gen hi. Anjleena in pastor mu nuam lo hi. Pastor kici limlim ka mu nuam kei hi, ci-in dawngkik hi. Anjleena in pastor tawh kimu dingin a nuno in hopih kik hi. Anjleena in kua kua pastor tawh kimu nuam keng, ci-in nial hi. Tua bang thuteng khitteh a nuno in a pasal nusiatna thu pulaak hi. Sigal dingin zong sam a, a nu no in Anjleena tungah Adventist tungah ka pasal hong nusiatna thu na zasak in, ci-in sawl hi.\nAnjleena in pastor Pradeep Singh hopih hi. Pastor Pradeep Singh in amaute aa ding thungetsak hi. Lai Siangtho sinpih hi. Tua bangin pastor Pradeep Singh in misi innkuan a tutpih amuh ciangin lamdangsa-in paakta mahmah hi. Ka inn ah hong hawh in ci-in pastor Singh sam hi.\nPastor Pradeep Singh in Anjleena innah va hawh a, thu tampi kikumin pastor tungah thudot tampi nei hi. Nai 3 sung bang kiho uh hi. Pastor in amaute aa ding thungenin a zingteh hawh kik dingin ciahkhia phot hi. Pastor Pradeep Singh in Sabbath ni ciangin kikhawm dingin Anjleena zawn hi. A pa, a nu leh Roshan amau teng thum va kikhawm uh hi. Amau omna pawlpi tawh kibang lo-in Adventist pawlpi lamdangsa uh hi. Pastor Singh in Lai Siangtho thusinna kha 3 sung a neihpih khit ciangin Anjleen simloh a dangteng in kituiphum uh hi. Anjleen in kituiphum nuam lo hi. Kituiphum khit ciangin zong pastor Singh in kaal simin Lai Siangtho thusinpihna nei hi. Pastor Singh in tua bangin a va pai ciangin Anjleena in inn sungah bucipin, pastor Singh a ciah khitteh pusuak khia pan hi. Anjleen in kongkhak hi taleh pastor Singh gen thute za tawntung a, a kikup thute uh thei hi.\nKum khat leh a lang khit ni khat Anjleena in a nu sam a, “ Pastor Singh sam dih nu, Lai Siangtho thusinna nei nuam ing,” ci-in a nu sawl hi. Anjleena in tua bangin Lai Siangtho thusinna nei nuam cih a zak uh ciangin a innkuanpihte in lamdangsa uh h; tua bang dign pen lamen ngei lo uh hi.A nu in bangci bang hiam, Anjleena aw, kum khat leh a lang sung tawntung nang aa ding thu ka nget uh hi ven,” ci-in a nu in dong hi.\nAnjleeena in a cihtakpi dingin pastor Singh in ngaihsun lo hi; a ciamnuihna sa hi. Ahi zongin pastor Singh in Lai Siangtho thusinpihna nei-in, Anjleena in 2017 kumin kituiphum hi. A kiphum khit khat 4,5 ciangin Anjleena in SDA pastor khat tawh kiteng ding hing; pastor zi ka ut hi,” ci-in a innkuanpihte tungah a pulaakteh a innkuanpihte in lamdangsa uh hi. A nu le pa in pastor Singh tungah tua thu a gen uh ciangin, pastor Singh in kum thum sung Topa tungah thu ka ngen hi; Pasian in ka thunget hong pia hi ding hi, ci-in a thukimna zong pulaak hi.\nPradeep leh Anjleena in 2018 October kha sung kiteng uh hi. Tu-in Anjleena in zato khatah nurse sem hi; tua banah Gorakhpur Adventist pawlpi ah deaconess khat hi-in, a pasal in church pastor sem hi. Anjleena in nidanga a ngaihsut bang lo-in Adventist pawlpi in a nuam mahmah ahihlam phawk pha sansan hi. Ama nunzia kikhel amuhna uh tungtawnin midang 5 zong pawl sungah kituiphum uh hi. Anjleena in, “ Tu-in pastor i cih pen mi hoih mahmah khat ahihlam ka mu hi,” ci-in pulaak hi.\nAnjleena in Adventist pawl sang zong thupi sa mahmah hi. Adventist a hong suah khit ciangin Varanasi Adventitst sangah va pai-in sangnaupangte in Lai Siangtho a sin uh mu a, thupi sa mahmah hi. A beh a phungte kiangah zong pulaak kawikawi-in a tate uh pawl sangah kah dingin hanthawn hi. Tua bangin a genna tungtawnin naupang 6 in pawl sangah va kah thei uh hi.\nTu quarter leitungbup Sabbath School 13na sumpi in Varanasi sanginn ah kipuak ding hi.\nMUC in Tuikhal Sangah kipuak ding hi.\nMai Sabbath pen tu quarter Sabbath 13na ahih manin sumpi khiat ngei ii a zah thum khia dingin kigingciat ni


url: =Ngaal lampui Pu Khai Kam (The Great Khai Kam 1846-1919) « Nikonghong\nHome » Sizang Taangthu » Ngaal lampui Pu Khai Kam (The Great Khai Kam 1846-1919)\nBy U Ngin Do Pau\n(Port Township Law office– Rangon)\nPu Khai Kam sia Khuasak khua hausa Pu Khup Pau le Pi Cing Niang ih tapa 4 le tanumei 7 a nei sung pan a tapa 2 na ahi hi. 1846 kum Khuanuai (Khuasak khua taw) khua teen lai in a piang hi. A no lai pan a ma in an bek a ne zong a kham ne nuam ngawl hi. Zan a lup ciang, puan bek khat a awm tung ah koi bek aa, a pum cing in puan sil nuam ngawl hi. Kanpeak kaan, taai kidemh le loin ki demhna lamsang peuma a ngual tamhte in dem zo ngei ngawl hi.\nA no ciang ma kipan kuama kitaak nei ngei ngawl hi. Ni sim a sep bel sia, savai le ngaalsim huvau veu ahi hi. Ngual tam huai mama aa, a ngualtamhte a ma kuung veu kikhawm in, a thu son veu ngai uh hi. A thu son a tambel sia, sakaa tu le ngaal simh tu veu ahi hi. A ngualtamte ngaal simh daan a sin sak tawntung hi. A ma ih thin sung pan a piang bek tawh a ngualtamh theampo ngaal simh a thiam sak siat hi.\nThu a son ciang awk ngawl het aa, ngual ih telh thei vaset tu veu in son hi. A no ciang pan kipan, khat ih vawt thei peuma a vawt thei ngawl tu nuam thong ngawl in, vawt mawk mama a nei bua hi.\nA ma no lai hun in thaau om ngawl lai hi. Thal khat le saaili khat a keam tawntung hi. A thal tangte dawn ah a suan tu nguu kisamh ahikom, ngul ha veu zong aa, tasia luu la-in, mitsa vomte veu in a ne sak hi. mitsa vomtein a nguu teng a ne bua hi. Tua nguu la-in, a thal tang dawn veu ah a nuai hi. Hi bang a vawt thal tangte tawh sa a kaa ciang, a zuul bek zong mat ngawl nei ngawl hi. A ngual tamhte tawh dui sung ah pai aa, ni 2 ni 3 bang an keng ngawl in, dui sung thing ngate bek ne-in sa vai le ngaalsim veu a sin hi. A no pan kipan ngaalsimh daan, lampuih daan vive seam ahiciang khang haam pasalte in, “Patang hisia pa sia khua le tui ngam le lei ih zak tu khat suak tu hi” a ci hi. A aw zong nging mama sii aa, lampui tu in a muan huai mama pa khat ahi hi. A thin zong a lian mama hi. Bang ngaal, bang thu, bang la po a om zong thin toi ngawl in vaihawm papai thei hi. A ma vaihawmna peuma tanngtung ngawl ci sia om ngei ngawl hi. A lawm a ngual theampo in muang mama hi. Pii 5 le letmat 4 pha aa, ngol ikek hi.\nNi khat dui sung a vaanaah vompui khat taw a kisi hi. A ma in a thin lian sii, tangzang sii, haat sii ahiman in, vompui hi siapaw buan lengh zo vak ingh ci le a thaau khe va-ngiat sia a buan paih hi. A liang daakh le a ngawng pan zamh in, leencip aa, vompui luu suang tung ah a sucip hi. Vompui sia a maai ha theampo tongh thamh siat paih hi. Vompui zongh nuam thong ngawl in a hanciam thei za a hanciam ciang, Pu Khai kam ih ziat sang mit nuai pan khat veih a pet man hi. Tua ngawl leidang bangma a liam bua hi. Hi bangh in vompui sia thaau kuul ngawl in a man zo hi. A ma in a khan sung in thaau lawng 7 a nei hi. Ngaal khat, sa khat a omh papo ciang, a pawl a lawmte veu in toai sak papai hi. A lawm a ngualte tawh thaau kaa manlang tu kidem tawntung aa, kuama in dem zo ngei ngawl hi.\n1889 kum, Mikaangte-in Khamtung ngam hong suanthal nuam in, Kawlpi pan hong kipan hi. A lampui lian belh ngaal kaap maang sia Sir. George White V.C, C M a hi hi. Khamtungte awng thu hong kikup pui nuam khu hi ci-in Capt. Raikes in hausa teng a sam hi. Hausa sawltaakte a paisak hi.\n1. Pu Thuam Son – Khuasak\n2. Pu Hang Kip – Khuasak (Kampheen)\n3. Pu On Kham – Voklak\n4. Pu Hong Son – Buanman\n5. Pu Pau Thang – Limkhai\nHi sawltaak teng Kawlpi a thet ciang, Mikaangte-in Sizang khua bangza pha nu ziam ci in dong hi. Khua nga pha ungh ci aa, a nuai a bangh in noptuam a pia hi.\n1. Zaamh khap 8 veu 5\n2. Babusong(Puanvan) 5\n3. Tung beal 5\n4. Hangkee 120\nHi bang a noptuam a piak zawk ciang, Mikaangte-in, “No le ko sia nam khat suak tu aa, ih kido ih kikaap ngawl natu in kamciam kong piak luang, hi noptuam teng hong pia khu hi” a ci hi. Mikaangte-in ih do ngam ngawl natu-in, a thaau vui, a thaauh tangte tha hana a lak hi. Phak khat khai in, ngaakaapte kingual sak aa, lei a bok sak siana, kaap sak nik nek hi. Tua zawk ciang, “Nong kaap uh le hibang a kivawt kuul tu hi ciamte ta van” a ci hi. Kawlpi ngam sim nawn ngawlna tu leh a mate hong pai ciang, ih do ngawl natu vaitha lai hi. Sawltaak 5 teng in kam hi teng hong pua aa, noptuam nga teng tawh hong cia hi. A noptuam piak teng hausa inn a kitunh in kihawm hi.\nHi bangh teng kam hong puak ciang hausa teng kikum in, “Tua le pha hi. Noma sawl bang in kawlpi ngam sim nawm bua taw ung. Note Khamtung ngam hong pai heak vun” ci – in a vai tha kik hi. Tasia ciang Mikaangte-in, “Ka thu piak uh bang ni leute, kuama sup le ngim nga ngawl tu nu hi. Ko sia Khamtuang kong pai ngawl tu suak thei ngawl hi. A hihang no hong vawt sia nuam hi ngawl khu hi. Pwai ukpipa tawh kisi nuam khu hi” ci-in thu hong puak kik hi. Hausate in, “Khamtung nong pai tu uh sia hong nial zo ngawl tu khu hi. Ahizong Pwai ukpipa tawh kisi nuam bek na hi uh ciang Pwai sang paina Kawlpi ii ni tumna sang ah lampi khat om hi. Tasia tawn ta vun” ci kik leleau hi. Mikaangte in, “Sizang sangma hong tawn nuam khu hi. Na khua kong tot tu na awi bua uh le, Thaang mual pan na khua lam sang paina ah, dial san na khai vun. Sizang hausa teng na om vun a, Pwai lam hong hilh ta vun” ci kik hi.\nA tung a thu bang in Mikaangte in ih ngam ih lei hong sut nuam ahiman in, hausa upa teng, Kawlpi a pai sawltaak teng le taangpi taangta kikhoopna khat vawt in thu a khensat hi. A thu khenhsatna pan Mikaangte thu hong piakna sia thu pha hi ngawl hi. Ei hong he sak nuam ngawl hi le, Pwai lam zui a kaato pai tu hi. Sizang sang pan kong pai nuam uh a ci sase nial sia, kivei zo ngawl tu hi. Ih kaa ma kuul tu hi ci uh hi.\nHibang teng a vaihawm ciang Kawlpi a pai, sawltaak 5 teng-in, “Mikaangte sia I do hang bangma hun kizo ngei ngawl tu hi. Banghangziam ci le, ei thaau sia a dawn pan thal aa dinh lam veu kaap Kuul hi.Amate thaau sia a taw sang pan veu thaal zaw aa, a boklam veu kaap papiah hi. Dinlam le boklam aa kikaap tu sia bang bangh peuma dinlam a kaapte in zo ngei tu hi ziam? Taciang a thaau uh sia manlaang takin thaal vazing thei si hi, “ci in nasiatak in nial uh hi. Hi bangin nial ahihang kuama in Mikaangte a kiitaa tuanbua hi. I ngam ih lei hong sut nuam ahiciang in bangbangh in do tu ziam ci sia a kuoma po in a ngaisun tek hi. Taciang sawltaak a paite in, “Mikaangte sia peangdap veu a thua uh hi” ci-in son hi. Tasia po ciang Pu Khai Kam in, “Tabangh aa peangdap a thua le Khamtung mual kawm luam kawm ah pai thei ngawl het tu hi. Do leang kizo tu hi” a ci hi. Hi bang in Mikaangte do natu vaihawm aa, a kuama thempo lung kim in thaau vui. thaau tang. Ki nging tek tawng, ih khuang khimh po ciang, sim suk pai tu hi a ci hi. Hi bangh in Mikaangte do natu vihawm in a thu kim tek hi.\nPu Hang Kip Kawlpi ah sawltaak in a paina thu Pu Lam Son zi (A tanu) in a nuai a bang in laa phua hi.\n– Kaang tui do lun lim bangh lian ee, laam bang muak tu phuung maang tang\n– Phuung bang kai ee:\n– Phuung maang sak luang khuam bang laina pa zua do tawh ciam ve te.\nPu En Thuam ih maakpa Pu Hong Son Kawlpi ah sawltaak a paina a nuai a bang in laa a phua hi.\n– Ka aiin ngual kawai mai mak lungdei let do hong hang ma sa e:\n– tong cian tel ngawl a hawm tense a thim, lemh pak in nei ee.\nA tung a bangh in Mikaangte do tu a kivaihawm phitphet kawm pan, Mikaangte in Kawlpi pan ni tumhna sang Khamtung manaw in lam hong vawt hi. Ko sang lam hong vawt heak vun ci napi hong vawt vave hi. Ta sia ciang ngaal hiam tek zamh in, a kuan thei zaza ngaal sim tu in Kawlpi ah tuak suk aa, Kawlpi ah nasia tak in kisim hi. Tua ni in, Khamtung ngaal kaap a nuai a teng hong kaap lup sak hi.\n1. Pu Hau Mang – Khuasak\n2. Pu Lian Pau – Khuasak\n3. Pu Son On – Buanman\n4. Pu Son Lam – Thaangnuai\n5. Pu Kim Lam – Thaangnuai\nNgaal te hant mama ahi ciang, Pu Kim Lam luang sia Kiphaam zo ngawl hi. Tua zawk ciang Thuangthi ah ngia phual hong sat to aa, lam hong vawt laleau hi. Kisim laleau aa, Buanmante khat kaalup sak hi. Gurkha ngaalkaap khat kikaa lup sak aa, thaau 4 le la vanh 4 kimat sak hi. Tuulsuk pan kinang kik aa, ngaal hamsa mama ahiciang, khuasak hausa Pu Khup Pau in Tiddim hausa Pu Khaw Cin kung ah pai in, ih ngam ah hi bangh ngaal om hi ci-in son aa, Pu Khaw Cin zong in a ngaal kaapte taw hong kuan in 1889 kum January tha ni 26 ni-in, sial pui khat ngo in ngaal vaai a hawm hi. A zing ciang 27-1-1889 ni-in kuan suk pai aa, A zu hawmna mual ah nasia tak in kikaap: hi. Pu Khup Lian in ngaalte thaau khat mat sak in a nuai a bang in laa a phua hi.\n+ Vang Khua suan tu lei do vaimang ni khat pil taang bang the nge:-\n– Al bangh that ingh hau toai hing cing kawl ciang tui bang la ing nge, za lai ah kaan saang ing nge.\nTua ni-in Pu Mang Tuang baan ngaalte in kaap let hi. Mualbeam ngaal kaap 3 hong kaap lup sak hi. Suk te teng thi luang pua in a cia siat paih hi. Mikaang te in Khamtung ma hong manawt to veve ahi man, Phatzang mual pan nang laleau hi. Buanman Pu Khup Suang hong kaap lup sak hi. Lophei Pu Mang Thawng khut lang kaap tan sak aa, Pu Khup Hang zapi ngui kaap let sak hi. Ngaal kilel vaheei ahiman Kinung kikinn aa, leisan mual pan nasia tak in kinang laleau hi. Leisan mual a ki sim ni-in ngaal lampui Pu Khai Kam in ngaalkaapte hanthawn in a au laitak, abiang ziat sang pan thaau tang khat in kha aa, a ziat sang hapi nuai tang khat zong a kha tham hi. Pu Thuam Son pui zangai a kaap let sak hi. Leisan mual pan kinung kin aa, Hanthang lei ziik pan nang kik hi. Pawt ngui la-in pawt ngui suangtum pial teh a pang hi. Ngaal te a nuai santak athet laitak pawt ngui sattan ek aa, ngaalte tam ma thi hi. Hanthang leiziik pan ni thum tawntung nang hi. Ngaal kilel vave aa, a nung kiin zawk ni 6 ni-in ni lum mual mawk thingten pan nang kik in zo zo ngawl vave hi. 4-2-7889 ni-in Khuasak khua hong sim tham aa, inn theampo hong hal thap sak hi. Tua zawk ciang Zomi ngaalkaap to Buanman khua ah ngaal sim tu-in a ki khawm hi. Ta sia lai tak Mikaangte-in Khuasak khua pan TAWP tawh Buanman khua a kaap hi. Tawp tang sia a tukna pan puak tham kik aa, lau huai mama hi. Tasia ciang Pu Khaw Cin in a ngaalkaap teng tawh a cia hi. 13-2-4889 ni Mikaaangte-in Buanman le Thuaklai khua sim in la hi. Pawl khat sia Ngaal zang ngam Zaauhnuai khua ah ki taai zi hi. Zaauhnuai khua pan kido laleau aa, ei a te haat hial aa, nawt mang keak hi tuak hi. Zaauhnuai khua 2 vei hong sim aa, a kik siate ki lel hi. Hi bangh in Mikaangte in ih ngam sia hong sut tol hi. A hihang kinuam thong peang ngawl in, Voklak ngam Siallum pan nang kik tu in kul thum nasia tak in a vawt hi. Tuak pan 1889 kum May tha ni 4 ni zing sang nai 10:00 pan nitaak nai 4:00 dong nasia tatak in kikaap aa, ih hiam zak kibang ngawl ahikom tam mama hong mon hi. Mikaangte zong in Siallum kido sia hamsa a sak mama khat ahi hi. Pu Kam Suak te unau thum in ngaalte nung sang pan a kaap ciang in Mikaangte zong lau in a taai pheang uh hi. Hi Siallum kidona sia haksa mama sa hi vak, Mikaangte in Surgeon Le Quesne sia V.C. (Leitung bup ngaal hanna lamsang pan min phatna lian bel) a pia hi. V.C. min phatna nga sia Kawl ngam hong sim sung buppi ah, hisiapa bekma a om hi. Hi kisimna-ah Mikaang tatakte thum le a dang ngaalkaap 80 bang thi hi. Zomi ngaalkaap a thi, a liamte a nuai a bang ahi hi.\n1. Pu Lian Kam\n2. Pu Vum Mang\n3. Pu Seam Mang\n4. Pu Pau Suang\n5. Pu Tuang Vungh\n6. Pu Khup Vum\n7. Pu Khai Suak\n8. Pu En Thuam\n9. Pu Pau Lam\n10. Pu Hang Sing\n11. Pu Lam Khup\n12. Pu Zong Thuam\n13. Pu Za Vum\n14. Pu Lu Kam\n15. Pi Lian Vung\n16. Pi Vung Neam\n17. Pi Uap Huai\n18. Pi Lam Ciang\n19. Pi Dim Ngiak\n20. Pi Huai Nuam\n21. Pi Awi Vung. (Dim Kim Nu)\n22. Pu En Thuam Tanu Khat\nA liam teng pan:-\n1. Pu On Son\n2. Pu Kam Tin\n3. Pu Hau Khai\n4. Pu Pau Thual\n5. Pu Kam Thawng\n6. Pi Dim Kim\n7. Pi Pau Nuam\n8. Pi Mang Neam\nHi Siallum kidona sung ah Zomite numei zong pa zong a kibang in ngaal dotek hi. Mikaangte sia Kawlpi ah ih sim suk pan kipan, ih ngam hong suan dong nasia tak in kido aa, Thaangkaai ngam ih taaina themapo pan kikaap kakoai lai hi. Kizui zen tan hi. Pasalte-in, “Mikaang ngaal kum thum ka nan uh sung haksa mama hial aa, mun 2 pan bek nung kiin sak zo khu hi” a ci hi. A nung kiin sak zawkna mun 2 sia, Zuhawm mual leh Ngal zang ngam Zaauhnuai khua pan ahi hi. Ih Pu ih pate in Mikaangte sia a thatang nei za, a hiamh nei za, a thiamna za leh a hanna theampo zang in do ahihang, a hiam zak kibang ngawl ahi ciang zo zo peuma ngawl hi. Tua ahi ciang ngaalte khut nuai ah tum tu ngawl a dang a om nawn bua hi. A khak bel in Thavak khua pan B.S. Carey tawh kiciamna vawt in ngaal sung ah tum thiang tho pheang hi.\nMIKAANG TE TOH KICIAM NA (1891)\nMikaang ngaal sia nasia tak in lel ahiman, tum thiang tho leang pha zaw vak ci-in vaihawm tek aa, hong tum tu khu hi ci-in kiciamna vawt natu-in thu a za sak hi. Tasia ciang Mikaangte-in, “Nong tum uh le, Zomi, Sizang ngeina om bang in kiciamna ih vawt kul tu hi. Ko sia no hong vawt sia tu hong pai hi ngawl aa, no ma ih nog siat vawt uh ciang hong kaap hi bek khu hi” hong ci lalai hi.\nKhuasak khua Pu Thuk Vum sia pui zung kaang Khat lei in tasia taw kiciamna vawt hi. Tasia lai Maangpi seam sia B.S. Carey hi aa, Vuandok seam sia Fowler ahi hi. Hi te 2 le ngaalkaap pawl khat, Zaang pi tam pan Thavak khua ah hong pai hi. A sial pui sia Carey in kaap lum sak hi. Zomite ih sial a kiciamna ngeina om bang in, a lung thi sia Carey tuk khuuk pan buak suk aa, “Tu ma sia a kikaapna sa teng kimaai sak tek tawng. Maai sang ah kong kaap lai uh le sial mul pulh in pulh taw ung, sial thin muat sial lung muat in muat taw ung. No zongh in maai sang ah nong kaap lai uh le sial mul pulh in pulh ta vun, sial thin muat, sial lung muat in muat ta vun” ci-in phuisam khawm aa, sial mei toh kivat lai hi. Kiciamna in lui suang khat a phut hi. Hi suang bang in ih kiciamna thu kho taheen ci-in kivaitha lai hi. Hi kiciamna suang sia tu ma in Khuasak khua Pu Kup Pau inn ah om lai hi.\nMYO – UK SUAMH NA (9.10.1892)\nA tung a bang in kiciamna a vawt zawk ciang Kumhpite-in Kawl sal na mat teng uh tha siat vun ci aa, Kawlpi kisim lai a mat 17 teng tha khat in cia sak pai hi. Inn teang dangte dadam in cia sak kik pheang hi. Hi bang in sal hong khawm kik ahi ciang ih thaau zong hong khawm tu hi ci-in a kuamapo in muang maw tek hi. Tasia laitak Pu Khai Kam in, “Kumpite ih kaap kik buale Kawl sal hong khop bangma-in, ih thaau teng hong khawm kik tu hi. Na um bua uh le en vun, khua ngei ngawl in hong khawm siat tu hi” ci-in mihing theampo tung ah a son kakawi hi. Kumpi do kik tu in pawl kaai khawm tawntung hi. Khua sim ngaal lampui theampo zongh thu son pui siat hi. Kapteal khua a thu nun siimna khat ah a nuai a bangh in a ai lawng a laam hi.\n+ Zaangkhen kawl ciang muung lo bangh tumh khua kiim ngual awng lung ih lau ba nam ci nge:-\n– Ka kawl ciang tawh sam ngi bang ka ki peal sang simh luu zaang tual a tung zong lung siik bong nge.\nHi bang teng in Pu Khai Kam in Kumpite do kik natu thu son pui kakawi hi. A kuamapo lung kim tek in, kumpi do kik tu ci-in ki son vacip paih hi.\n1. Kapteal hausa Pu Thuam Thawng\n2. Heilei hausa Pu Khan Hau\n3. Heilei hausa (pa tapa) Pu Pau Kho Thang\n4. Zo khua hausa Pu Vum Lian\n5. Zo khua hausa (pa tapa) Pu Tuang Hau\n6. Upa Kam Ngo\n7. Upa En Suang\nHi a tung a teng zong Kumpi do kik natu in phatak in thu son pui aa, lung kim tek ahi man in, Myo-uk suam tu-in hong ki pan hi. Kapteal hausa Pu Thuam Thawng in, “Thin toi heak vun, keima in Falam, Zahaute ngaal do pui tu a pawl, a pawl a koi zo khi hi” a ci hi. Tua ahile ngaal vai kikum tu-in, kikhopna khat vawt tawng ci-in, Diimpi khua ah Zomi ngaal lampui theampo sial pui khat ngo in ngaal vai a kikum hi. A thu khensatna pan thaau lawng 400, Saai ha pum cia khat, Cingh ki kaa khat Maangpi pa pia nuam khu hi. Pumva khua ah hi noptuam teng en tu in, hong pai ta vun ci-in Thaang (Fort White) ah Myo-uk pa tung ah son sak tawng ih, hong pai ciang lam sak lam thang pan pang in, kaapcip tawng ci hi. Hi thu teng Pu Kim Tun, Pu Pau Thang, Pu Khai tuan, Pu Lian khai te-in Thaang ah a son sak hi. A dang nong pai bua uh zong, Myo-uk Maung Tun Win, Maung Aung San, Nawai kai khua Zo kam phen Hang Suak, Maung Aung Gyi hi teng peuma a phamaw in hong pai nanaak tavun ci-in vai tha hi. Tua lai tak in Pu Thuam Ngo le Pu Thang Son sia Kumpite Palik in Thaang ah a om hi.\n8-10-1892 ni-in Pumva khua ah Zomi Ngaalkaap (Sukte le Sizang) te ki Khawm aa, a vek pi 600 bang a pha hi. A tung aa, a sam teng sia Pu Thuam Ngo le Pu Thang Son Lampui-in 9-10-1892 ni-in Thaang pan Pumva khua ah noptuam piakte om tu in, ngaalkaapte tawh a vek pi 34 hong pai aa, Suang bum hong tawn hi. Zomi ngaal hang a suam tu teng in Suangbum mawk, Ngeauzum pan pang pinhpenh hi. Ei ma mi Palik te 2 le Myo-uk pa sia a ki bang valek in ton khawm hi. Ih Palik te 2 in a pangte a mu po ciang, lam thang ah leang suk pia hi. Tasiapo ciang a pangte in kaap ngawp pai aa, Myo-uk Tun Win, Mg. Aung San, Mg. Aung Gyi le ngaalkaap 8 thi aa, 7 liam hi.\nHi Bang teng in Myo-uk kisuam ahi man mikaangte in a nuai a Zomi lampui teng hong mat sak aa, Kindat (Kaanghtaap) thong sung ah khum hi.\n1. Kapteal Hausa Pu ThuamThawng (le a zi a ta te.)\n3. Heilei Hausa(tapa) Pu Pau Dal\n4. Upa Kai Tuah\n5. Lunmun Hausa Pu Thuk Kham\n6. Sumniang Hausa Pu Kam Lam\n7. Taitanh Hausa Pu Do Lian\n8. Tuisan Upa Kam Cin\n9. Palik Pu Thuam Ngo\nPu Thuam Thawng sia, 1893 kum December tha sung in Kindat thong sung ah a thi hi. A tapa Pu Pau Dal zong 1894 kum in thong sung ma ah thi hi. Pu Do Lian leh Pu Kam Lam zong thong sung ah a thi hi. Pu Khup Pau in a nuai a bang in laa a phua hi.\n+ Hau tawai ka lung ngai te tawh von tawh hen kol khai ing nge:-\n– Do sau nuai a tha kia ing nge lau tha nu ciang hil nam maw.\n1. Pu Khup Pau\n2. Pu Khai Kam\n3. Pu Mang Pum\n4. Pu Son Suang\n5. Pu Pau Thang\n6. Pu Vum Lian\n7. Pu Kim Thuam\n8. Pu Kip Khai\n9. Pu Kam Suak\nHi ngaalhang mihing teng sia, Kumpite mat tu uuk ngawl in, dui sung ah taai-in bu hi, A hi hang a nuai a 5 teng sia 23-2-1894 ni-in Kumpite khut sung ah a kiaap kik hi.\n1. Pu Pau Thang\n2. Pu Son Suang\n3. Pu Vum Liam\n4. Pu Kim thuam\n5. Pu kip khai\nHi ngaal hang mihing 5 teng Kumpi sung hong tum ciang in, na taaih pui uh na lampui,\n4. Pu Kam Suak\nHi ngaal hang mihing 4 teng le na taai pui dang teng nong mat pui zo bua uh le, thong sung ah hong khum tu khu hi. Suataak nga peang ngawl tu nu hi a ci hi. Tasia ciang a tung a 5 teng in khua mi hong belap ka po vun, a taaina lam hong hil tu khu hi a ci hi. Hi mihing 5 teng lampui-in Mikaang ngaalkaapte tawh ngaal hang 4 teng ii bukna zong hi. Tha khat tawntung zong zo kasap mu zo peang ngawl hi. Tasia ciang Thavak pan Zomi upa 12 hong mat sak laleau aa, Kaang taap thong ah koi-in, ngaal lampui 4 teng a kimat zawk mateng hong kitha kik ngawl tu hi a ci hi.\nPU KHAI KAM TE PATA THUM KI MU KIK NA\nMyo-uk suam zawk pan kipan Pu Khup Pau, Pu Khai Kam, Pu Mang Pum le Pu Kam Suak sia, Thavak khua pan kipan zong aa, kum 2 zawk ciang mu kik zo pheang hi. A mate teng a kimu zawk ngawl hu in Kumpite in ngam mite ngimh pia mama hi. Tua ahiciang Kumpi sung ah tum zaw le pha tu hi ci-in vaihawm aa, Pu Khai Kam upa Pu Mang Suang lampui in a zonh uh ciang mu hi. A zongte tawh a kisik ciang Pu Khai kam in, tha khat in thaau tawh kaap tu kithawai pai sia, a zongte sung ah a upa Pu mang Suang ki hel luilamh a mu ciang kaap awl kik hi. Tumasia a kizon lai-in a mu tu in ki zong ngawl hi. Khat vei bang sia a zongte na, a tu I kaan na, a khawni ka mu setsot uh ci ve, ka phual seal pai uh a, a pai ngawl na sang zazaw ka kizong sak pai uh ci hi. Zong tawntung napi mu zo ngawl ahiciang Kumpite in, “Khai Kamte pata thum le Kam Suak a kimu ma teng kong matsa teng uh hong tha kik dektak ngawl tu khu hi ” a ci hi. A khak sang ciang ngim kinga lei lalawm ahiman, tum zaw kaheu le pha vak ci-in vaihawm hi. A tung a bang in a suapuipa Pu Mang Suang taw kimu zawk ka heu le pha vak ci-in a vaihawm ahi hi. A tung a bang in a suapuipa Pu Mang Suang tawh a kimu vaihawm khawm hiithiat hi. Kumpi sung tum zaw tu ma a sua hi. Thu a kikup zawk ciang khua zuan tu in a cia hon uhi.\nDui sung a om sung a buk belna mun sia, Dolluang ngam lung si tuah a cina mun hi aa, tu dong ma in Pu Khai Kam buk na mun ci-in kiciamte lai hi. A nuai ah tui ngo tul luang hi. Hi bang dui sung aa, a taai kakawai sia, Ngaal phuak Pu Mang Pum in a nuai a bang in la khat a phua: hi.\n+ Zua lun min ngei paw lawai bang thang ih ve do ta len sal bang sawm aa, heen tu ngamsa bang hong vaai hi ze:-\n– Ciam pui sial lum paw diih naang bang neam zo ta, sau tawh le sam bang peal aa, ngam zaang ah ngui bang ka vial hi ze.\nPu Khup Pau te pata thum hong cia Thavak hong thetma in, kampheen Pu Pau Thang le Limkhai Hausa Pu Mang Lun in, Kam taai sak aa, “No pata thum sia Kumpite in mat tatak ma hong sawm ahi ciang, hong thalup ngawl natu hesuak kong nget sak tu uhi. Tua ahi ciang mihing khat ciang hi za tawh kisitu ci sia hong aap khol ta vun” a ci hi. Tasia ciang Pu Khai Kam in, “Ko sia Kumpite ii hong tha lup tu a thin toite hi ngawl khu hi. Hong tha lup ngawl nial ta, ka khan tawntung va, thong sung a hong khumcip tu sia lau bek khu hi. Khan tawntung, thong sung ah hong khum ngawl natu kamciam nong pia ngam uh le hong ngaisun thei tu khu hi” a ci hi. Ta sia ciang Pu Pau Thang le Pu Mang Lun in, “Pha hi. No pata Thum a tu in, kum khat thong na taak tu uh tha luk; kum nii thong na taakh tu uh kum khat kum thum thong na taah tu uh kumh khat le kum lang ci bang hong khep natu kong vaihawm pui tu uhi” ci hi.\nPu Khai Kam in, “Ko pata thum a tu in khi ngui thum, ngui khat ciang zakhat veu manh hong pia taw ung. Kam pheen Tonglungkio a tu in, danghka 25/- hong pia taw ung ii, ih kiciamna bang a suak buale, kong pia kik siat tu uh hi ci-in, kaciam hong pia kik ta vun” ci-in khi ngui thum le danghka 25/- a pia hi.\n1894 kum May tha 16 ni-in Pu Khup Pau te pata thum zum pan sam in, man pai hi. Thaang ah pai pui aa, Kaanghtaap thong ah puak hi. Pu Kam Suak sia man zo ngawl lai hi. Pu Kam Suak duih sung a om lai teng Kumpi do tu hi a ci hi. 1897 kum ciang man zo pheang aa, Kaanghtaap thong sung ah ngim nga lei ahiman leitung hong nusia hi. Pu Khai Kam te pata thum Kaanghtaap thong a thet zawk ciang in Sukte hausa, Sizang hausa a mat teng le Thavak pan Upa 12 a mat teng hong tha kik siat pheang hi. Kaanghtaap thong ah tha thum a koi zawk ciang,\n1. Pu Khup Pau sia Minzan thong ah,\n2. Pu Khai Kam le Pu Mang Pum sia Rangoon thong ah a puak hi.\nPu Khai Kam sia Rangoon thong pan Andaman tuikul thong ah a khan tawntung thong taak tu in puak suk laleau hi. A zi Pi Thuam Ciin in a nuai a bang in laa a phua hi.\n+ Ka kiang min ngei tui bang ciim bel do in , tang phung bang kal e;-\n– Zaangsi ngual khuang bang thawn ve te za ta piil tang bang thee te.\n+ Zua min thang tawh tuai lung zawk toh do in ma ciang hong suan e:-\n– Na vaang taang vee na lim lian vaimang hen kol khai ve te:.\nTuck le Carey in “The Chin Hills” laaibu sungah a nuai a bang in at hi.\n1. Khaikam, (Khai Kam) son of Kuppow, (Khup Pau) now in the Andamans, undergoing transportation for life. (Page.26)\n2. The four unsurrendered rebels included the two most important Chiefs, Kuppow, (Khup Pau) Chief of the Siyins, and Kaikam, (Khai Kam) his notorious son, and as it was all – important to secure these Captain Murray and Lieutenant Sutton continued to search the country with unabated energy while Mr. Fowler and I continued to bring pressure on the Siyin villages to force the people into handing them up. (Page. 105)\n3. To political officers of the future the following advice is ventured. Never pardon a Siyin for any offence, never allow Kaikam (Khai Kam) to return to the Chinland.\nPU KHAI KAM TE PATA THUM HONG CIA KIK NA\nPu Mang Pum sia Rangoon thong pan kum thum a cin zawk ciang hong cia kik sak hi. 1st December 1897 ni-in Tiddim hong theng aa, 3rd December 1897 ni-in Khuasak khua hong theng hi.\nPu Khup Pau sia Minzan thong pan kum 4 a cin zawk ciang hong suakta aa, 1897 kum in Khuasak hong theng hi. Zo ngeina bang in sial khat tawh a kithakhup pai hi.\nPu Mang Pum in thong a taakna le a sua taak kikna a nuai a bang laa a phua hi.\n+ Zua min ngei taang bang ki phong e do in heenh tang khau vaw e:-\n– Pu pa siam in puan bang huai e phuung tawh ho kum kik ing nge.\nA hi hang Pu Khai Kam sia Andaman tui kulh thong sung ah om lai hi. Pu Khup Pau in thong sung pan a sua taak zawk ciang Pu Khai Kam a ngaisutna in laa a Phua hi.\n+ Ka von kaam kei muan tui bang ciim phak sap zaang tual tung awng nge:-\n– Bat na ngawl aa do sau nuai pan tai nga na sia sep nam maw.\nPU KHAI KAM HONG CIA KIK NA\nMikaangte in 6-1-1909 ni-in Falam khua ah Zomite min in, Chin Hills’ Battalion, Burma Military Police ci-in hong phuan hi. Pu Mang Pum in Kumpi ngaalkaap: hong seam aa, a muan belh khat zong hong suak hi. A ma in a uu a nau teng kai khawm in Kumpite muan thei tu in na a seam hi. Kumpite in muang a sak pian ciang in Sizang Upate tawh vaihawm in a u pa Khai Kam suataak natu in 3-2-1910 ni-in Falam Maangpipa tungah seauhlua a pia hi. Maangpipa in Menzipa tungah a puak hi.\n23-2-1910 ni-in hong suakta sak hi. 23-4-1910 ni-in Khamtung ngaal lampui ngaal hang piipa Khai Kam sia Andaman tui kul thong sung pan kisuakta sak zo hi cina thu hong theng hi.\n5-5-1910 ni-in Ngunkhawm hong theng aa, Kindat ah pai to tan sak pai hi.\n6-5-1910 ni-in Ngunkhawm ah hong heak suk kik aa, uu le naute in muak tek in, teambaw tungah a muakte tawh kimu hi. Pu Khai Kam in a muakte a mu ciang, “Kei mithisa no taw kimu kik thei thong” ci-in a aau hi. A muakte theampo a khua sik mul tang ngawp hi. A tapa Ex. Capt Ngin Zam zong in muak aa, a kisik caing Pu Khai Kam in, “Ngin Zam ni? lian mama zo tate” a ci ziao hi.\n11-5-1910 ni-in ding to aa, Tiddim zum zuan sak phot hi. 12-5-1910 ni-in Tiddim theng hi.\n14-5-1910 ni-in inn, Khuasak hong theng hi. Kum hitanvei bang kol taangsa ahi ciang, inn sung ah tum sak pai thei ngawl aa, Sizang ngeina om bang in a leng pan a zek sa pawl khat vawt sak phot in, phuisam in tua zawk ciang inn sung ah tum sak thei pheang hi. Tua ni ma in khui tal khat ngo in a lung thi ki nuawi hi.\n15-5-1910 ni-in loai thum le khui khat tawh ngaal aai sak in tha ki khup hi.\nA suapuipa Pu Mang Pum ii hanciamna le uu le naute hanciamna tawh in, ngaal lampui Pu Khia Kam sia, a Khan tawntung thong taak tu hi napi hong suakta sak kik hi. Pu Mang Pum in a nuai a bang in laa aphua hi.\n+ Tiau li tui huai thang van tawp aa ciin thang heen kol aw ci nge:-\n– Heenh kol khau bang ka suut natu taang tam ngual khuang bang thawn ing nge, do lai sial lum toai veang nge.\n+ Vaimang tong ka san kom aa, ka ciin heen kol khau bang sut ing nge.\nPi Thuam Ciin in a nuai a bang laa: a phua hi.\n+ Sang maang na phu thang zaw mawng nge heen kol na khai thang zaw maw:-\n– Suk tui lun tawh ciam ih ve te vaimaang thin thu zua tawh khu luu a khu te.\n+ Se sum tun siang tut tu bang aa, na tun lai lung muang maw ze.\nPu Khai Kam in 1919 kum September tha 15 ni-in Khuasak khua a inn pan leitung a nu sia hi.\n” There is no little enemy.”\n” He that cannot obey, cannot command.”\n” There has never been, non ever will be.angyu such thing as a good war, or a bad peace” (-Benjamin Franklin)\nBy thawngno in Sizang Taangthu on January 9, 2012 .\n← North Koreate Biakna Juche\tSCC Nasepna Pawl Khat →\nEdit man ngawl hi leteh kilawm sa ingh.Spelling hon khat le sentence pawlkhat ki thuap om si ve aw..\nHi takpi ve, edit mameal man x thong khi. Na en kik lai tu khi….\nHang Za Pome. says:\nDear Thawng no,\nLungdam mama eh, Cingmama hi.Spelling pawlkhat teng leh Min pawlkhat teng, pua kik lai leang maw, e.g Vuandok Phockla sia Fowler\nHeading zong aphazaw khat lai laai leang , Sizangmi nambup ih tuh na a hi ciang\nHi tu ve, tusung nau nei ma hiat lian aa ka ten hi na checking vawt man ngawl a te tudong vawt kik zo ngawl khi. Kana en kik tu maw. Title sia lai at pipa ii piak hi meak ve. lai sak tu a hoi ka tawm ci khi.\n@ Pu Thawng & Pu Pome\nKa laakna original sia copy hoi vet ngawl aa, scanning ka vawt ciang spelling tam ma na dik ngawl takpi thong ze. lawlawse ka pua thei za na pua khi. A original copy ma hoitak kong en kik lai te, kong pua kik lai tu ze. Lungdam….


url: =Malaysia, Johor ah damiah in aki ummawhkhat palik te’n kaplum :: ZOMI DAILY\nposted on 16 February 2018 at 3:50 pm Lomkholna: Malaysia, News, Sawltak, World\nMalaysia, Johor Baru ah Bank damaih ataih hiding in aki ummawh pasal khat kikaplum cih NST pan kiza hi. Tua aki kaplumpa pen gamdangmi “Foreigner” khat kici a, Bandar Dato Onn, Jalan Dato Onn Utama ah zanni zanlamin Police te’n akaplup uh ahihi.\nHihvai tawh kisai in Johor Deputy Police Chief, Datuk Mohd Kamarudin Md Din in agenna ah zanni nitaklam 10:50pm hunpawl in thupiang cihi.\nPolice Team ahi “Bukit Aman Special Task Force On Organised Crime (STAFOC)” leh Johor Contingent Police Headquarters panin “Serious Crime Unit (D9)” te’n muanmawhhuai pasal khat amawtaw nungah sulzuihzuih uh cihi.\nBandar Dato Onn atun uhciangin Police te’n tuapa pen amawtaw akhawlsak nadingin thupia uhhi. Tuaciangin tuapa in Police mawtaw nawkpheisak in, tuaban ah thautawh Police te tamveipi kapmasa in, taikhiatsawm hi.\nVideo: Suspected bank robber shot dead upon leaving bank\nTuaciangin Police te’nzong tuapa pen thautawh lehkapkik uh a, tuaphual mahah kaptuk in sipah cihi.\nTuapa aki kaplupna mawtaw sungah Police te’n tuapazat .38 Revolver thaukhat mukhia uhhi.\nHihpa pen hiamtawi, thautawi in damiah ataih kawikawi tetawh akipawl hiding kici a, Police te’n athu akician in akansan laitak uh ahihi.\nMore: Malaysia, Kota Damansara suangmanpha zuakna ah damiah lutin RM1.1 Million manneiding puakhia\nHih aki kaplumpa pen kum 40 gualpawl hi a, Johor, Melaka leh adang mundang State tuamtuam ah nungkum akipan thautawi in damiah ataih kawikawite lakah hihpazong kihelding in ki ummawh hi. Sawltak #zomidaily\nPrevious: Video: United Airlines te vanlengkhat vandawn ah Engine kiakhia dektak\nNext: Naupangno kum 3 aphapan khat anu in mawtaw tawh taihlumkha


url: =Kuala Lumpur khuasung aom Shopping Mall khatah Bomb om ci’n ki patauman :: ZOMI DAILY\nposted on 3 October 2017 at 3:06 pm UTC+9:30 Lomkholna: Malaysia, News, Sawltak, worlds\nZanni Monday zanlam in Malaysia, Kuala Lumpur khuasung aom Shopping Mall minthang mahmahkhat ah Bomb kimu ci’n ki patauman mahmah cih theStar pan kiza hi. Tuaciang in Police te’n hoihtak sitcianna nei uh a, ahi zongin tua Box bungsung ah akitamthei bangmah omlo hi ci’n Police te’n mipi apatauhloh dingin tangko khiakik uhhi.\nDang Wangi OCPD Asst Comm Mohd Sukri Kaman in agenkhiatna ah khuasung mipi te’n muanmawhhuai vankhat kimu hi ci’n hongzasak uh cihi.\nMonday nitaklam 10pm hunpawl in letmat 4×4 azai Black Box khat Bukit Bintang Shopping apualam ah kimu hi. Bomb zonkhiat asiamte “Bomb Squad” kizasakpah a, tuate’n hoihtak sitcianna nei uhhi.\nTua Box pen tuni Tuesday zingsanglam 1:50am hunpawl in susia uh a, ahi zongin asungah bangmah apuak khamthei van omlo hi ci’n genkhia uhhi.\nACP Mohd Sukri in agenna ah hih Box akimuhna ageinai aom CCTV te hoihtak ki encianding a, bangci bangin hih muanmawhhuai, patauhhuai aomtheiding Box pen kua’n koihhiam cih kikankhia dinghi ci’n genkhia hi.\nTua Bukit Bintang Shopping ahzong bangmah lautawngsakna Threat kibawllo hi ci’n thunei te’n genkhia uhhi.\nRelated: Malaysia Wisma Bernama ah Bomb om ci’n ki patau mahmah\nNung April khasung inzong Kuala Lumpur khuasung mah ahi Wisma Bernama ah Bomb om ci’n kipi te kipatauman mahmah hi. National Library leh Wis Bernama gei aom lamgei khatah Bomb hiding in aki ummawh vankhat leh laikhat kimu ahih manni, Police leh Fire & Rescue Department te’n buaipih mahmah uhhi. Sawltak #zomidaily\nPrevious: Las Vegas thaukikapna misi 59 phakhin, aliam bekbekzong mi 527 pha\nNext: Yangon River sungteng ataiding “Yangon Water Bus” ki zangthei tading


url: =Satan in Pasian nasem te zong subuai ~ Dr. Ngul Khan Pau :: ZOMI DAILY\nSatan in Pasian nasem te zong subuai ~ Dr. Ngul Khan Pau\nposted on 24 March 2015 at 11:47 pm Lomkholna: Article, Biakna, Ngulkhanpau\nSatan in Pasian nasemte hong nawk masa loin i kep pawlpi nawk ngei lo ding hi. Pastor te leh hunbit nasemte hong buaisak theih leh ama nasep a kimkhat zawhsa hi ding hi.\nNidang lai in America gam khawngah Pastor te zahmawh thu ah buaina nei cih i zak pen tuhun ciangin ei sungah zong hong tung hi. Pastor te amau mimal in a buai loh hangin innsung buaina hong tun ciangin Pasian nasepna ah thazawm uh hi.\nFuller Theological Seminary leh Barna Research teamte’n America pawlpite a survey na panin hih bangin mukhia uh hi.\nKhasim in pastor 1500 in mawhna hang, gimluat man leh pawlpi mite tawh kitelkhialh manin amau nasepna nusia uh hi. (Ei gamah zong nek leh tak buai lo ding hi leng bang zah in Pasian in hong sam takpi mah hi ci-in i kipaisuak diam maw?).\nPastor a kim khat (50%) kitenna buai in a zite uh tawh kikhen ding uh hi. Tua zah mah in hi thei hi leh amau nasepna nusiapah nuam uh hi. (Deihtel theih hi leh mi bangzah in pastor hihna i lensuak diam maw? Tua bek hi loin zite tawh kikal bangzah taktak a cidam i om diam maw?).\n80% pastor te amau nasep ah cing kisa loin lungkiat manin tawp ding uh hi. (Hih pen Lai Siangtho sanginn zawh phet sem mite hizaw deuh uh hi. Amau a sep tungun cing kisa kha uh a, hong sep taktak uh ciangin pastor hi dingin midang itna, thuakzawhna, lungduaina, cihtakna cih bang nei kisa lo uh hi).\n80% Lai Siangtho sangkah khit zawh ciangin Pasian nasem ding a kipia mite, amau nasepna kum nga ma-in nusia ding uh a, pawl khatte’n leitung nasepna zong ding uh hi. (A thu-a theih leh a tak-a sep kibang lo ahih manin laisim lai-in sem thei mahmah ning a ci tampite’n hong sep taktak uh ciangin haksa sa, lungkia in tawp kik nuam uh hi).\n70% pastor in lungkiatna buaipih in nisim in zatang ne in kikem uh hi. (Lungkiatna depression hangin zatang ne Pasian nasem tampi om uh hi. Midangte’ kiangah ‘Jesu Khris in na vangik uh hong puakpih ding hi’ a cih uh hangin amau mahmah in zong amau vangik na buaipih uh hi).\n40% in nu leh pa kikal ah buaina nei-in lungsim nuam lopi-in Pasian nasem uh hi. (Counselling khawng ah numei tawh sawtpipi a kihote upmawh sangin zahmawh thu-ah kizopna nei nuam mahmah uh hi. Pastor khen khat in hih mawhna midang tungah pulak ngam loin amau bek in thuak uh hi).\n70% in thugen dingin a kithawi bek uh ciangin Lai Siangtho sim uh hi. Tua loin sim ngei lo uh hi. (Pasian nasemte’n Lai Siangtho i deih manin sim tangtang tawm mahmah a, thugen nading hangin sim tamzaw hi. Tua bek hi loin, Nipi ni a thugen Pastor tampi in a um taktak uh hiam cih dong thei leng, a um lo zong honpi khat mah om dingin kituat hi).\nTopa Pasian in i theology i innkuan sung, i khalam nasepna leh eima mimal nuntakna mahmah zong a kiphungvuh dingin thupha hong pia ciatta hen. Pastor tampite siatna sungah a bual uh hangin tampi mah Pasian zat nei i hih manin lungdam hang. Topa in ama nasemte leitung gimna tawlna ah tawldamna leh vantung pan hong pai lungnopna kha thuphate a kicingin hong piaksak hen. Amen. Rev. Dr. J.M. Ngul Khan Pau\nPrevious: Kahlei – Mizat ~ JK Kam\nNext: Tulaai Leitung Thuthang Tuamtuam Updates March 24, 2015\nZomi leh Zogam – 1\nThawhkik na Thuthuk: Mihing Pumpi Thokikding ~ Rev. Fr. Damian Dal\nZDF Zumpi ah Zomi te lai Zotuallai vai kikum


url: =THU KHAM LEH HEHPIHNA KILAMDAN ZIA ~ MUC\nTHU KHAM LEH HEHPIHNA KILAMDAN ZIA\nAdmin 5:44:00 PM Articles, Religion Articles\n(1) Thu kham pen Pasian in Mawsi khut tung ah a piak a hi hi.Hehpih na pen Pasian in Jesu khut tung ah a pia a hi hi.\nHIh bang upna in Pasian leh Jesu a kilang do tawh kibang sak hi. Pa, Pasian in thukham pia tua pen Tapa Jesu in phiat hehpih na pia cih bang hi mawkmawk ngeilo hi. Hehpih na cih pen Cavary mual pan hong kipan khia pan hi mawkmawk lo hi. Pian 3:21 sungah Adam te a mawh phet in a si pah ding kimlai pen hehpih na tawh Tuuno vun puan silh sak hi. Tua pen Isa 61:10 sungah hotkhiat na puanpak hong silh sak a cih hi a, tua pen in singlamteh tung a Jesu a sih ding limcing khol ahi hi. Mawsi khut tungah thukham 10 suangpek tawh a pia pen Jesu mah hi a, ama hong hepih na in leitung pian cil a kizom paisuak ahi hi. Kahla 3:22,23 Hih lai siangtho mun a ki at laitak in Jesu singlamteh tungah hong si nai lo hi. A hih hangin hong hehpih na om khin zo ci hi.\nHih pen man mahmah hi. Suangpek tung ah a kigelh thukham pen hehpih na tawh lungtang tungah hong gelh hi.Heb 8:10; 10:16; hih te in Jer 31:33 sunga agen kholh na a tangtung sak hi a,ci leh sa Isreal te bek a cih nopna hi zenzen lo in, Jehovah Pasian a bia minam khempeuh te a gen na ahi hi. A Laisiang tho mun limtak in sim tel ding thupi hi.\nHih kammal pen man lo hi. Thuciam lui cih ciangin Laisiangtho lui (Old Testament) cihna hi zaw a, thu ciam thak cih ciangin Laisiangtho thak(New Testament) cihna hi zaw hi.\nHehpih na in na mawh na a mai na ding in Jesu in ong thalawh sak zo\nhi ci hi.\nThukham in na mawh na a mai na dingin tha lawh in hong ci lo in, na mawhna hong lak bek hi a, hong maisak hong sawp siang hi zenzen lo hi. Jesu in kong maisak zo hi hong cih pen hehpih na hi zaw hi.\nCalvary ah Jesu hong sih na pan hehpih na hong kipia pan a ci nuam hi dingin um ing. Tua ahih leh Calvary ma siah a om te in hehpih na a ngah khalo suak ding hi. Abraham te Noah te in thukham zuih na tawh gupna ngah te hi ding hiam? Tua ahih leh vantung gam ah hehpih na tawh gupna ngah mi pawl khat thukham zuih na tawh gupna ngah mi pawl khat cih bangin mi pawlnih (namnih) om thei mawk ding hiam?\nTua ahih leh Thukham apia pa kua hi mawk hiam? Hell tun na ding lampi hong pia suak ding ahih man in tua zah tak in thukham a pia Jesu gilo sak kei ni. Hell tun ding lampi Jesu in hong pia zaw zen lo ding hi. Hih bang upna pen Dawimang pa Satan deih mahmah upna ahi hi.\n(7) Thukham in mawhnei mi te Dan(punishment) pia hi.\nThukham cih ciangin Moses thukham leh Pasian thukham 10 namnih om in Pasian thukham 10 tawh kong dawng ding hi. Psian thukham 10 in Dan(punishment) hong pia ngeilo hi. Hih ken, leh Hih in cih thu bek hi. Pai 20:3-17 ciang limtak na sim kik in.\nICor 15:56,57 sung limtak sim leng thukham leh hehpih na a kizom den hi a, thukham om kei leh mawhna cih om thei lo ding a, mawh na om kei leh, mawhna thaman sih na om lo ding hi sih na om kei leh tua sih na ding pan in that khiat na ding hehpih na kisam nawnlo ding hi. Bang hangin hehpih na om thei si ding ahih man in hehpih na kisam hi. Bang hang si ding hiam? mawh na nei ahih man in si ding ahi hi. Bang in mawhna nei Thukham palsat a hih man in mawhna nei hi. Hih thu limtak in tel siam kul hi. Thukham kul kei na cih leh hehpih na kisam keng a ci tawh na kibang ding hi. Hehpih na kisam ing na cih leh thukham beilo hi na cih na ahi hi.\nThukham hunsung cih bang hi lo in, Jesu hong sih masiah hi a, Jesu hong si ding hi hong tan ding hi cih lim lak dingin Pasian in tuu no gawhna tawh na lak sak hi. Jesu hong sih khit ciangin tua lim ding tuu te kul nawnlo hi. Tua pen Thukham leh Hepih na tawh kisai zenzen lo hi. Bangin tuu no ki go cih thu Heb a lian 8 leh 9 sung limtak na sim kik in.\n(10) Thukham hun lai in HA tang khat tang in HA tang khat ki suh tan sak\nhi.Hehpih na hun sung in na galpa mawh na na mai sak in ci hi.\nThukham hunsung cihbang Laisiangtho sungah kigelh lo in, Moses in a mi te gamlak ahkum 40 sung khualzin pih in tua hun sungin a ki uk na uh upadi ahi hi. Pasian in lungtom hun lung duai hun a nei hi zenzen lo hi.\n(11) Thukham hun lai in numei ki zuak te suang tawh ki den lum hi.\nHehpih na hun sung in numei ki zuak te, suatak na ngah uh hi.\nPasian thu ah ci nai kei ni hih leitung ah bang gam bang gam hi ta leh numei kizuak te in suahtak na ngah cihbang tu ni ciangdong om nai lo hi.Jesu in numei kizuak nu a suahtak sak pen suak tatak in numei kizuak a semsak hi ci ding ih hiam? A mawh na mai sak bek hi a, mawhna bawl nawn ken ci hi. John 8:11 (12) Thukham hun lai in mi khempeuh mawhna sung ah ki hencip hi.\nHih a tung a thupen a gennop na tel hak hi. Tua bangin hun na khen luat leh, Pasian hong it na leh hong hehpih na a neubawl lua tawh hong kibang ding hi. Jesu singlam teh tungah hong sih pen na ut bangbang in mawhna na bawlna ding phalna letmat in ngaihsun kha kha ken. Lot te inn kuan Sodom khua kattum na pan a suahtak na un thukham a zui man uh hiam Hehpih na tawh hiam? Hehpih na tawh hi. Gamtat pha hang hi lo hi. A suahtak sak khit teh bang thu pia hiam? Pian 19:17\nThukham sungah Keimah longal pasian dang bia ken, milim bia ken, na nu na pa zah tak in, cih thukham te in hamsiat hong thuak sak hi sam ding hiam? Limtak ngaihsut huai hi. Jesu um mi khat i kampau ding in kilawm lo hi.\n(14) Thukham hun sung in a kua a kua suatak na ding lampi om thei lo hi.\nHehpih na hun sung in a kua akua ci lo, suatak thei na ding\nlampi om ta hi.\nPian cil hun lai in zong thukham leh hehpih na ton khawm a, singlamteh ah zong thukham leh hehpih na tonkhawm hi. Tu ni nang nuntak na sung mahmah ah zong thukham leh hehpih na tonkhawm tawntung hi. Thukham in Keimah longal pasian dang bia ken, millim bia ken hong ci hi. Tua hong ci pa pen vantung leh leitung na khempeuh a bawlpa Pasian ahih hi. Tua ahih manin tu in nang zong tua thukham na beisak kei hi.\nHehpih na cih pen (person) a om hi lo in, lungnop na zong hehpih na in hong pia cih bang om thei lo hi. tua mahbangin thukham zong ahi hi. Lungnop na leh suahtak na hong pia pen Jesu ahi hi. Tua pen hong hehpih man ahi hi.\nThukham leh Hehpih na tel zo mahmah ih man in kammal tuamtuam ih zat hangin ih cih nop na a kibang vive mah ahi hi. Gupna hong pia pen thukham zong hi lo in, hehpih na zong hi lo in, Pasian leh Jesu ih upna leh ihsan na tungtawn a, hehpih na tawh hong pia ahi hi. Hih pen Laisiangtho hong gen na bang ahi hi.\nHehpih na in Vangam na tun nop le thukham zui sawm kei photphot\nin la, Jesu hang bek in gup na ki ngah thei hi cih thu, tel photphot in\nThukham zuih na pen vantung tun na ding hi lo in, vantung a tungding te zuih ding ahi hi. Tedim pan in mawtaw tawh taingen a tawn khempeuh Kawlpi a tung hi lo hi. A hih hangin mawtaw tawh kawlpi a pai ding khempeuh in Taingen tawn uh hi. Mawtaw tawh Taingen tot man a, kawlpi kitung hi lo a, mawtaw tawh Kawlpi tungding te in Taingen a tot loh pha mawh hi. Tua mahbangin Keimah longal pasian dang bia ken cih thukham zuih man a, vantung kitung hi zenzen lo a, vantung tung ding te in pasian dang bia lo uh hi.\n(18) Thukham pen Sinai mual pan ki pan a, Calvary mual ah a hun bei ta hi.\nHehpih na pen Calvary mual pan ki pan a, Raptute teh a hun bei ding\nTua ahih leh tu hun ciangin Keimah longal pasian dang bia ken cih thukham zui kul nawnlo ding hiam? Nu leh Pa te zahtak kul nawn lo ding hiam? Milim biak na in mawhna hi nawn lo hiam?\n(19) Thukham in Good news cih bang nei lo hi.\nHehpih na in Good news a dim leet in nei hi.\nThukham deih hetlo thukham hua ngiat Christion te lamdang ka sa mahmah hi. Mi zi mi ta tawh na mawh ken(Ang kawm ken), cih te, mi na na gu ken, cih te a deih loh man, a zuih noploh man uh ahi tam ci in dah mahmah ing.\n(20) Thukham in mihoih pipi, that lum hi.\nHehpih na in migilo pipi, hon khia hi.\nZomi te in Jesu pen gumpa honpa ding bek in deih in, Topa dingin deih nawnlo uh tawh kibang ka sa hi. Jesu in Topa hi ih cih takpi ding thupi mahmah hi. Zomi a tamzaw in vantung gam bek tung nuamin, Jesu' gupna bek sang nuam a, tua hong gum pa hong tan pa' hongit na leh a deihna te zuih ding ut het lo mawk ih ihih man in Jesu a it het lo a metbawl nuampak lel taktak te ih hi hi.Hih cibang upna tawh kalsuan leng dah huai mahmah ding in ka mu hi.\nNang e leh Thukham a bulphuh pawl maw Hehpih na a bulphuh pawl?\nNang e leh Jesu a it takpi nuam pawl maw, a metbawl pak nuam pawl ?


url: =Samson the 14th Judge of Israel, Thukhente 13:1-16:31 | Bibleview\na zom ah\nTedim » Lai Siangtho » Thuciam Lui » » Samson the 14th Judge of Israel, Thukhente 13:1-16:31\nSamson the 14th Judge of Israel, Thukhente 13:1-16:31\nThe Birth of Samson, Israel’s fourteenth Judge\n13:1 Topa’ muhna-ah Israel mite a sia gamtakik uh a, Topa in Filistia mite’ khutsungah kum sawmli sung amaute a pia hi.\n2 Dan minam sung panin Zorah khuami Manoah min nei mi khat om hi. Ama zi tasel ahih manin ta neilo hi.\n3 Topa’ vantung mi tua numei kiangah kilangin ama kiangah, “En in, na tasel a, ta na nei kei hi. Ahi zongin tu-in gai-in tapa khat na nei ding hi.\n4 Tua ahih ciangin kidawm in la, leenggahzu ahi a, khamtheihzu ahi zongin neloin, a nin bangmah ne kei in.\n5 Bang hang hiam cih leh nang gai-in tapa khat na nei ding hi. Ama lu tungah mulkiatna kitahlo ding hi. Bang hang hiam cih leh naupang pen a suaha kipanin Pasian’ tungah Nazir mi hi ding a, amah in Filistia mite’ khutsung panin Israel-te hotkhiat ding kipan ding hi,” a ci hi.\n6 Tua ciangin tuanu pai-in a pasal’ kiangah gen a, “Pasian’ mi khat ka kiangah hong pai a, ama mel pen Pasian’ vantung mi mel tawh kibangin dipkuathuai mahmah hi. Koi panin hong pai cih amah ka dong kei a, amah in ama min hong genlo hi.\n7 Ahih hangin amah in kei kiangah, ‘En in, nang gai-in tapa khat na nei ding hi. Tua ahih ciangin leenggahzu ahi a, khamtheihzu ahi zongin ne kei in la, a nin bangmah ne kei in. Bang hang hiam cih leh naupang pen a suaha kipan a sih dong Pasian’ tungah Nazir mi hi ding hi,’ hong ci hi,” a ci hi.\n8 Tua ciangin Manoah in Topa kunh a, “ Topa aw, kong thum hi; na hong sawl Pasian’ mipa ko’ kiangah hong paisak kik in la, a hong suak ding naupang ka bawlna ding uh hong hilhsak in,” a ci hi.\n9 Pasian in Manoah’ aw ngai-in lo lai-ah tuanu a tut laitakin Pasian’ vantung mi ama kiangah hong pai hi. Ahih hangin a pasal Manoah amah tawh omlo hi.\n10 Tua ciangin tuanu nawhsa-in tai-in a pasal kiangah, “En in, zanhala kei kiangah hong pai mipa ka kiangah hong kilang kik hi,” a ci hi.\n11 Tua ciangin Manoah dingin a zi zui a, mipa kiangah pai-in, “Hihnu kiangah thugenpa nang na hi hiam?” a ci hi. Amah in, “Ka hi hi,” a ci hi.\n12 Tua ciangin Manoah in, “Na thugente a manin hong tun’ ciangin naupang’ nuntakna zia ding bang hi a, amah in bang hih ding ahi hiam?” a ci hi.\n13 Tua ciangin Topa’ vantung mi in Manoah’ kiangah, “Numei’ kiangah ka gente khempeuh na kidawm hen.\n14 Amah in leenggui pana piang peuhmah ne theilo ding a, leenggahzu ahi a, khamtheihzu ahi zongin ne theiloin, a nin na khat peuhpeuh ne theilo ding hi; amah ka thupiak khempeuh tang hen,” a ci hi.\n15 Manoah in Topa’ vantung mi kiangah, “Kong thum hi; tawlkhat khawl in la, nang-a’ dingin keelno khat hong bawlsak nung,” a ci hi.\n16 Topa’ vantung mi in Manoah kiangah, “Nong khawlsak zongin na an ka ne kei ding hi. Ahih hangin meihal biakna ding a baihsa-in na bawl leh Topa tungah pia in,” a ci hi. (Bang hang hiam cih leh Manoah in amah Topa’ vantung mi ahihlam theilo hi.)\n17 Manoah in Topa’ vantung mi kiangah, “Na thugente a manin hong tun’ ciangin nang kong pahtawi theihna dingun, na min bang ahi hiam?” a ci hi.\n18 Topa’ vantung mi in ama kiangah, “Hih thu a lamdang hi, ci-in thei napi-in bang hangin ka min hong dong na hi hiam?” a ci hi.\n19 Tua ahih ciangin Manoah in an-a biakna tawh a keelno la-in na lamdang a bawl Topa-a’ dingin suang tungah a pia hi.\n20 Biakna tau panin vantung lamah meikuang a paitoh ciangin, Manoah leh a zi in a et laitakun biakna tau meikuang sungah Topa’ vantung mi kahto hi. Tua ciangin amaute leilakah a bok uh hi.\n21 Manoah leh a zi’ tungah Topa’ vantung mi kilang nawnlo hi. Tua ciangin Manoah in amah Topa’ vantung mi ahihlam thei hi.\n22 Manoah in a zi kiangah, “Pasian mu khin ihih manin i si taktak ding hi,” a ci hi.\n23 Ahih hangin a zi in ama kiangah, “ Topa in eite thah hong sawm hi leh, i meihal biakna leh an tawh i biakna hong sanglo ding a, hih nate khempeuh hong lakloin, hih bang nate zong eite’ tungah hong pulaklo ding hi,” a ci hi.\n24 Tua numei in tapa khat nei-in a min Samson a phuak hi. Naupang khangto a, Topa in thupha a pia hi.\n25 Tua ciangin Topa’ kha in Zorah leh Eshtaol kikal Mahanehdan-ah Samson hanthot ding a kipan hi.\nContinued in Judges 14:1-16:31\nHih unit sung ah a dang sinna te:\nThe beginning God created the earth – Undated Past, Piancilna 1:1-2\nThe 7 or Seven Days of Creation – Undated Past, Piancilna 1:1-3:24\nAdam was the first created man specifically named in Scripture, Piancilna 1:26-2:25\nEve the first woman specifically named in Scripture, Piancilna 2:18-25\nAbel a righteous man, Piancilna 4:1-16\n1100 Year gap between Adam and Noah, Piancilna 5:1-32\nNoah built an ark, Piancilna 6:8-22\nNoah builds an Ark for God, Piancilna 6:9-9:28\n400 year gap between Noah and Abraham, Piancilna 11:10-32\nAbraham the father of nations, Piancilna 12:1-25:11\nSarah was the wife of Abraham, Piancilna 11:29-23:20\nIsaac Abraham’s son, Piancilna 25:20-34\nEsau was Isaac’s favorite son, Piancilna 25:19-34\nJakob steals Isaac’s blessing, Piancilna 27:1-29\nJacob marries Rachel the daughter of Laban, Piancilna 29:15-30\nDeath of Joseph at one hundred and ten years old, Piancilna 50:22-26\n300 year gap between Joseph and Moses, Piancilna 50:22-Paikhiatna 1:22\nMiriam kepts eye on Moses after he had been placed as a baby in a boat, Paikhiatna 2:1-10\nGod spoke to Moses out of a burning bush, Paikhiatna 3:1-4:17\nMoses was asked to take off his sandals by God, Paikhiatna 3:1-22\nMoses the friend of God.\nManna means ‘What Is It’?, Paikhiatna 16:1-36\nMoses at Mount Sinai, Paikhiatna 19:1-25\nThe Golden Calf the idol made by Aaron, Paikhiatna 32:1-35\nSpeak to the Rock “Give Water”, Gamlak Vakna 20:1-13\nJoshua God’s warrior, Joshua 5:13-6:21\nThe two scouts or spies were Joshua’s eyes, Joshua 2:1-24 and 6:22-25\nRahab helped Israel to take Jericho, Joshua 2:1-24\nRahab saved from death, Joshua 6:22-25\nGideon the fifth Judge of Israel, Thukhente 6:1-8:35\nRuth, the great grand mother of King David, Ruth 1:16-2:23\nJephthah the Gileadite the 10th Judge of Israel, Thukhente 11:1-12:7\nSamuel 15th Judge of Israel and also a Prophet, Samuel Masa16:1-13\nKing Saul Spear, Samuel Masa 18:5-15\nDavid uses his slingshot, Samuel Masa 17:40-58\nSolomon’s throne established, 2nd Kings 2:1-46\nKing Rehoboam, 1st Kings 11:41-12:24\nJonah a prophet of God, Jonah\nIsaiah the prophet (739BC-690BC) wrote the book Isaiah, 2 Kings 18:1-20-21\nJeremiah is put down a well, Jeremiah 38:1-28\nDaniel in the Lions Den, Daniel 6:1—28\nEsther becomes the Queen, The book of Esther\nNehemiah rebuilds the walls of Jerusalem, Nehemiah 2:1-3:32l\nMalachi the last Old Testament writer\nThe time gap between Malachi the last book of the Old Testament and Matthew the first of the gospels.\nThe cross a Roman method of killing people, Luka 22:1-24:12\nThe author and giver of all faith – Zeisu\nPasian kammal lim leh laimal te gencian na:


url: =Nute hong itna ~ Rev. Dr. Mang Do Thang :: ZOMI DAILY\nNute hong itna ~ Rev. Dr. Mang Do Thang\nposted on 7 May 2022 at 11:33 am Lomkholna: Article, TuunlehZua\nLaisiangtho bulphuh: “Na pi Lois le na nu Eunice in a neih upna bangte pawl mah, lungsim takpi tawh na upna thu ka phawk a, tu-in zong nang sungah tua bang upna om hi, ci-in ka ngaihsun hi” (2 Tim.1:5).\nTanglai Judah-te paunak khat ah, “Pasien pen mun khempeuh ah om thei lo ahih manin amah in nute a na piensak ahi hi” (God could not be everywhere and therefore he made mothers) na kici hi. England-te’ Prime Minister Winston Churchill (1940-1945) ii nasep vai ah mipite ngaihsutna (public opinion) ahih kei leh thukimna (approval) tawh kisai a kan London reporter pa khat in amah tungah, “Nidang lai-a lai a hong hilh ngei na siate in a vekpi-un nang hong panpih uh hi,” ci-in thu puak hi. Amah in tua thupuak (report) a sim khit ciangin thupuak pa kiangah, “Ka siate lakah a thupi pen pen ka nu na gen kha kei mawk veleh” (You have omitted to mention the greatest of my teachers –my mother) ci-in a lai puak kik hi kici hi. Mipilte in a nute a thupi sakna uh le a zatakna uh hi munah kimu thei hi.\n1. NU KHAT’ ITNA (A Mother’s Love)\nNute in a tate a hong itna pen leitungah a kitheih ngei itnate lak panin a khauh paih pen itna nam ahi hi. Nute kimkhat bang peuhmah a tate a khualna hangun sup lawh thuak lawh bek loin sih lawh lai zen uh hi. A piang taktak thu khat gen ni. Kum 1860s kim pawlin a khangham lua nai lo nupi khat in a ang sungah naungek khat pua kawmin South Wales mualtaangte (Great Britain gam mun khat) kantanin khual zin a, lamkal ah vukkhalh huipi (snow storm) nung ahih manin a pai nading lam tawpna mun (destination) tung zo nawn loin awkcip hi. A pai nading mun a tun thei lo ciangin a hunkhie dingte (rescuers) in a vazon vua leh vukkhalh a thukna mun khatah a luanghawm a sisa-in mu khia uh hi. Ama’ gei-ah puan tawh a kitun bikbek na khat mu uh a, a phelh uh leh a nungta lai naungekno khat mulkim huai le cizek huai takin mu leuleu uh hi.\nA thu piang dan a kan uh ciangin tua naungek pen a nu in vukkhalh huihpi hangin a sih lo nadingin ama’ puantungsilh suah khia-in tua tawh a tuamcip man-a si lo nungta na hi zen hi. A nu in a tapa a it luat manin a puantungsilh suah khie-in a na silhsak manin hui vot thuak zo nawn loin a na sih lawh dan na hi mawk hi. Tua naungek pen hong khang lian a, nikhat ni ciengin leitung galpi khatna ah England-te gal a zawh pih gam makai Prime Minister minthang mahmah David Llyod George (1916-1922) a kici pa hong suak hi. A nu adingin sih lawh taak cih ding hi mai hi. Amah a sih zenzen hangin amah hangin England-te in gal zo hong suak hi. A manpha mahmah nu khat ahih lam kinung phawk a, ahih hang ama’n belh a sepna gah ne man lo hi. Kei zomg ka neu lai-a hong khoi homg kem le mi a hong suah ka nu le ka pa in hong sihsan baih uh ahih manin ka khut tung niangtui hai khat nangawn ciamsak man lo mawk ka hih manin tuni dongin na ka sa ngeungau lai hi.\n2. ETTEH TAAK NUTE (Exemplary Mothers)\nLaisiangtho sung ahi a, leitungah ahi zongin a etteh taak nu hoih tampi om a, hizongle tu-in Laisiengtho sunga om a nuai-a etteh taak nute nih bek ih gen phot ding hi.\n(1) Jochebed: Moses’ nu (Pai. 2:2-9)\nLaisiangtho sungah zong a tunga a kigen nupi nu bangin a tate a it nute tampi om a, tuate lakah Moses’ nu zong khatin kihel dingin ka um hi. Egypt gamah Joseph a thei lo kumpi thak khat a khan ciangin amah in Hebru-te pung sem semin thahat sa pian ta ahih manin naudom siamahte (midwives) kiangah Hebru numeite tapa a suah vua leh that ding, numei ahih leh nungta sak ding ci-in khauh takin thu pia hi (Pai. 1:15-16). Ahih hangin naudom siamahte in Pasian zahtak uh ahih manin kumpipa thupiak bangin gamta lo uh hi (naudom siamahte pen tulai CDM lutte dan hi dingin ka um hi). Moses nu in a tapa Moses pen kha thum sung seel a, a seel zawh nawn lo ciengin ama ading pumpeeng lawh khat phansak a, tua lawh pen buan le kultal tui tawh zutin a sungah naungek sial a, gun gei-a phaikungte lakah koih hi. Naungek bang hong ci peumah hiam cih a thei nop manin a tanu in a gamla panin vilsak hi. Pasian in lampi khat peuh panin a tapa hong honkhia pelmawh ding hi ci-in a nu Jochebed in muang ngiat hi.\nAma’ upna bangin Pasian in na sem takpi a, ni khat gun ah a kisil dingin a tuak suk ciangin Pharaoh’ tanu in tua naungek mu kha a, amah in naungek a meel hoih sa ahih manin that loin ama’ tapa ahi dingin khawi hi Naucing ding zong numei khat kisam ahih manin a sanggamnu tung tawnin a kizon ciangin a nu tektek Jochebed mah kicial kha laizang hi. Hih bang pen Pasian a um lote adingin a kituak kha (coincidental) zong cih thei ding hi mah leh ei thu-umte adingin Pasian’ tangtawng gelna (eternal plan of God) cih ding hizaw hi (Pai. 2:1-10). Kumpi inn sungah Moses khang khia-in Egypt pilna khempeuh a sin khit ciangin Pasian in Israel-te a tankhie pa (deliverer) le Isarel-te ading thukham a pia pa (lawgiver) suaksak hi (Sawl. 7:22).\nLaisiangtho sungah etteh taak nute lakah Samuel’ nu Hannah zong kihel ding hi. 1 Samuel a lian khatna sungah Hannah in Pasian kiangah tapa khat ngen a, tapa khat nong piak leh nangma’ na sem dingin kong ap ding hi ci-in kamciam pia hi. A thungetna Pasian in dawng a, tapa Samuel a pia hi. Samuel hong khanglian a, a kamciem bangin a nu in siampi Eli omna mun Shiloh ah Topa’ na semsak hi. A nung ciangin Israel-te’ tangthu sungah Samuel pen kamsang thupi pente lakah khat hong suak hi. 1 Samuel 2:19 sungah, “A nu in kum simin puantualno khuisak a, a pasal tawh kumcin biakpiakna bawl dingin a pai to ciangin a puak hi,” a cih ngaisun lehang a nu in a tapa bang zahin it ahi hiam cih kimu thei hi.\nTate tungah nute’ itna pen gen zawh loin lian a, tua pen lampi tuamtuam panin kilang hi: Nute in lauhuaina mun pan tate a kep bitna, a nat a sat uh ciangin a kep a khoina, nek le tak a limci theitheite tawh a vakna, khalam le taksa lam a kidual suak-a a khan nading uh a hanciamna, cih bang gen ding tampi om hi. Leitungah Pasian’ mizat minthang Charles Spurgeon in nute’ kepna tung tawnin a khamuanna thu hi bangin na gialh hi: “Ah, a tate genthei haksakna sungah hong lutin hong hehnepna kammal pen sathau bangin zol dikdek liang hi veh aw! Hehnepna khempeuh lakah tate in nute hehnepna mah nuamsa-in lungkim pen uh hi. A khang lian sa tate nangawn in zong nute hehnepna mah lunggul veve lai zen uh hi veh!” na ci hi. Spurgeon thu gen a kuama tek in hi sa kim dingin ka um hi.\nA minthang America President-te lakah khat ahi Theodore Roosevelt in, “Gam ading gal hong simsak galkapte sangin a hoihzaw gammi pen nute, nute bek ahi hi. Mai lam ciangin papi le nupi a suak ding khangthakte a pantah le a sin pen a lawhcing nute hi a, amau pen ih khua ih tui le ih gam ih lei phattuam nadingin a kizang pha mahmahte ahi uh hi. Tua ahih manin nute pen ih khua ih tui le ih gam sungah adangte sangin a zahtak huai dinmun thupi a late ahi uh hi. Nute pen ih minam nuntakna (national life) sungah a manpha pen le a thupi pen khat hi a, a lawhcing gam vaihawmte, ahih kei leh sumbawl mihaute, ahi kei leh limlak mithangte (artists), ahih kei leh siamna neih mipilte (scientists) sangin zong thupizaw pek hi” ci hi. President Roosevelt thu gen pen nute khempeuh adingin a man thu ahi hi. Ahi hangin ei tapidaw nute ahi uh leh tate taksa lam, pilna lam, le lungsim lawpna lam bek ah mapui ding bek mawhpuak a neite hi loin tate khalam ah a picin thei nadingin mapui ding zong mawh puak a nei laite ahi uh hi.\n3. Nute in tate a it dan ding lampi nam thum\nTapidaw nu khat in a nuai-a lampi nam thum tawh a tate tungah itna a lak ding kisam hi.\n(i) Amaute ading a etteh taak tapidaw gamtat zia bawlsakna tawh (By setting a Christian\nexamples for them)\nA minthang Pasian thugen siam Campbell Morgan in tapa li nei a, a vekpi-un thu gen a kiva Pasian nasemte vive ahi uh hi. Innkuan kikhawl khopna (family reunion) khat ah a lawmpa khat in, “Morgan teng lak panin kua Morgan thu gen siam pen na vua?” a va cih leh a tapa in a pa sal gega kawmin, “Ka nu siam pen” ci-in dawng kik ziau hi. Pulpit tungah a nu in thu a gen ciangin siam mahmah hi a ci hi zezen lo hi. Anu in khatvei mahmah zong pulpit ah Pasian’ thu gen ngei lo hi. Ahi hangin a nu in etteh taak ding gamtat luhek hoih nono tawh a inn sung vuah zui ding thumanpha hong hilh den hi a ci nuam hizaw hi. Biakinn pulpit tung pan hi loin nisim a gamtatna tung tawnin a nu in tate tungah a khauh mahmah huzap (impact) a nei na hi gige thong hi. Tua ahih manin tapidaw nute pen Pasian in a tate zui ding le a etteh taak ding gamtat hoih a lak dingin dinmun thupi a piak lam phawk tek ni.\nNute aw, na tate in a hong et uh ciangin nang tungah bang teng mu dingin na ngaihsun uh hiam? Na gamtat luhek (character) uh tawh kisai-in amaute in bang hong ci muh tam? Na tate in a neih dinga na deih gamtat luhek, om dan khawldan khempeuh nangma sungah a om ding kisam masa hi. Nu le pate kimkhat in a tate zu nek ding awi lo napi amau in lah zu dawn dawn veve mawk uh hi. Tua pen tate ading etteh taak gamtatna hi peumah lo hi. Ih tate thuman cihtak ding ih deih taktak leh nute zong thuman cihtak kul ahi hi. Ih tate in Pasian tungah thumanna (faithfulness) ih neihsak nop leh ei nu le pate in zong Pasian tungah ih thuman kul ding hi.\n(ii) Amaute tapidaw pilna piakna tawh (By giving them a Christian education)\nTapidaw nute in tate adingin kha thu ah lamlak hoih pente (spiritual guides) ahi uh hi. Amaute in tate kisap ahi Laisiangtho thubulpite, thupisak ding nate (values), le thu ngaihsutnate (attitudes) pen tate tungah muibun takin hilh sawn thei uh hi. Hih tawh kisai-in Laisiangtho in Timothy’ nu le a pi tung panin thu genteh ding a hoih pen hong pia hi. Tua pen 2 Timothy 1:5 sungah kimu thei a, amau’ min pen Eunice le Lois ahi uh a, a khua vuah Paul pai-in Lungdamna thu (Gospel) a tangkona pana tapidaw suak uh ahi hi. A kikhel ma-un amau pen Pasian’ kammal a lunggulh le Pasian a kihta Judah mite na hi khin zo uh hi. A nu le a pi in Tiumothy pen a neu tung panin Laisiangtho hoih takin na hilh khin ta uh hi.\n2 Timothy 3:15 ah sim lehang Paul in Timothy kiangah, “Khris Jesu sunga upna tung tawnin hotkhiatna ngah nadingin hong pilsak thei a siangtho Laisiangtho na neu tunga kipan na theihsa ahih lam zong na thei hi,” a cih pen en dih ni. Hi takah a neu lai pek panin Laisiangtho a thei khinsa ahih lam Timothy a phawksak kik ahi hi. Judah mi ahi ama’ nu le a pi in amah pen Pasian’ kammal Laisiangtho na hilh khin zo uh hi a ci nuam ahi hi. Hih sunga kizang kammal “na neu tung” (childhood) a cih pen ciamteh huai hi. Tua in a diakdiakin nausente (infants) a kawk hi a, a khan kum a tuamtuam a pha naupangte (children) a ci nuam hi lo hi. Naupangte gen thadah, kum thum a pha pan Judah nausente (infants) in Laisiangtho khen kimkhat lot ngah khin uh hi. Kum nga a phate in Hebru Laisiangtho sim kipan khin ta uh hi. Kum guk a cin uh ciangin biakna pilna (religious education) sim kipan ta uh hi.\nNaupangte in Sunday School siemahte hilh sangin inn ah a nute hilh pen ciamteh thei zaw uh hi kici hi. Naupang neite in ih phawk ding ah, bangza takin na manlah zongin nute in hun pia tangtangin tate tungah Pasian’ kammal hilh ding mangngil kei in. Tua bangin hih lecin, na kisik ngei kei ding hi, ahang pen amau a hong khangliat uh ciangin amau sunga na hilh Laisiangtho thuman thutakte bang za takin lungngulhin a nuntakna sung vuah na lianpi a sep lam amaute in teci hong pang ngeingei ding uh ahi lam phawk huai hi. A tunga sep ding lampi nihte sem napi a upmawh bangun a tate in a zui lo uh ciangin nute pawlkhat lungkia thei uh hi. Amau’ upmawh bangin a tate a hoih tuan lo ciangin ka pantah dan koi mun pan khial kha ka hi tam maw ci thei uh hi. Bangza ta-in hanciamin ih tate ih pantah hangin za lakah za (100%) lawhcing pah ding hi kici thei lo hi. Paunakte 22:6 ah, “Naupang khat a pai nading lampi ah pantah lecin, a tek dongin a pial nawn kei ding hi,” a cih pen phawk huai hi. Ahi hangin hih Paunak pen kamciam hi zenzen lo a, a huampi-a genna hizaw hi. Tua ahi leh thu mang lo, a phengphi tate a nei nute adingin lametna a om lai tam? Tampi om lai hi. Tua lametna pen naupang khat’ lungtang, lungsim le khensatna a kikhelsak thei vangliatna (power) a nei Pasian sungah om hi cih phawk ni.\n(iii) Amau ading nahpi tak thunget sakna tawh (By praying for them earnestly)\nA tunga ih gen lampi nihte tawh a kingah lo a phengphi tate adingin nute’ thungetna a muibut lam pen kum zalom li (4th century) huna Pasian thuthuk a thei a minthang Augustine tung panin kimu thei hi. Kum (17) a phakin a pa in sih san a, amah pen zu ne, thaikap le numei hoih lo tawh kithuahin mawhna a kici khempeuh a bawl lo a om lo zah dongin gamtat sia-a a nu lungkham a pia mahmah tapa gina lo khat ahi hi. Ahi hang in a nu Monica in a tapa ading thunget khawl ngei vet lo hi. An tangin kap kawmin a tapa in gupkhiatna a ngah nadingin Pasian tungah thu ngen ni loh hi. Ni khat ni ciangin Pasian in a thungetna dawngin Augustine pen a piang thak bek hi loin Pasian’ na sem muanhuai mah mah khat hong suak ek hi.\nKum zalom (18) hunin England gamah Susana Wesley in tapa (17) nei hi. Amah pen Pastor khat’ zi ahih manin a manlah mahmah kawmkal panin ni simin nai khat ta, a tate adingin thungen den hi kici hi. A sawt ciangin a tate nih, John Wesley le Charles Wesley, Pasian thugen minthang suak uh a, England gam kha khanlawhna (spiritual revival) a piangsakte lakah a unau-un a kihel ban vuah Methodist pawlpi a phuancilte (founders of the Methodist Church) suak lai uh hi. Tuni Nute ni-in tapidaw nute in tate itna a lah nading lampi thumte ahi: tate zuih ding etteh huai tapidaw gamtatna koih ding, tate tapidaw pilna sinsak ding, le tate adingin nakpi takin thungetsak ding cihte ahi hi. Ei lam pan ih sep ding teng na sem peuh lehang Pasuian in zong ama sep ding teng hong sem ding hi cih ih muan ding ahi hi.\n4. Tate in bangci bangin nute lungdam thuk kik ding?\nNute ni hong tun simin leitung kiu li panin tate in nute phawkna lai ahi a, man (photo) ahi zongin social mediate ah sim let lahin a hong khah ziahziah uh a, ih lawp tha bang hong suak mai hi. Ka ngaihsutsut ciangin a khah lo uh sangin lah lungdam huai zaw veve ka sa hi. Hih bang phawkna lai a hong khahte in a vekpi-un sepkhiatna tawh nute tungah a lak khin vive ahi ding uh hiam cih belh ka thei ban kei hi. A kilawmsakna tawh a hong khah zong om kha thei ding a, ahi takpi zong om ding hi. Mi pawlkhatte in a nute a nuntak sungin cil lum cilsa zong ciamsak lo, niangtui niangha hai khat nangawn dawnsak het lo napi a sih ciangin phawk cih takin a phawk zong om thei hi. A phawk het lote sangin lah hoih zaw veve sam hi. Mi kimkhatte in a nute a nuntak sungin limtakin a khoi a kep lo man vua, a kisikkikna uh social media tungah a hong khah san uh ahi hiam cih zong ih thei ban kei uh hi. A nu a pa a thupi sim khol lo tata in hoh a nute a hong sih uh ciangin kuasah hangtang adingin sum tampipi bei lawh ngam ta leuleu uh hi.\nUzaw innluah ngeina a zang ei Zomite bang pen nu le pate lim bawl khol lo napi hangin, a sih ciangin sial, bawng le vok tampi tawh a kikuasah ngam minamte ih hi uh a, a hoih mahmah tawh kibang napi dah huai mahmah ka sa hi. Ih nute a sih khit ciangin sum tampi bei-in ih kuasah sangin a nuntak lai-in lim bawl zaw lehang thupha kingah zaw ding hi. A sih khit ciangin ih thupi bawl san hangin nute in thupha hong pia thei nawn lo (hong phit thei nawn lo) a hih lam phawk ni. Ih sum teng sihna ah nek tum ding hong hi lel a, ei a tate adingin ih nute thupha ngah nading hi nawn peuhmah lo hi. Ih nute a duh a deih ih pia zo kei phial zongin a nai-a omte in kam khum bek tawh zatakin hopih ding a kisap mah bangin a gamla-a omte in zong ih manlah kawmkal panin a hun hunin ih hopih ding kisam hi. Nute in tate tungah sum le pai zong hong lamen kha mah ding hi, hizongle tuate sanga a lamet zawk uh pen nisimin tate hopihna awging a zak ding uh ahi hi. Tate hopihna awging a zak uh ciangin nute adingin zatui hoih pen (the best medicine) ahih kei leh tha a piangsak vitamin hoih pen ahih lam tate in phawk gige ni.\nA tawp khakna ah a nungta lai hi napi tate in a hong thudon khol lo nute ih om khak leh lungkiat sawm nai kei ni. Nute aw, na kihehnep thei nading uh kammal khat kong hawmsawn nuam hi. Tate in no nute a hong thu don lo, le a hong hopih lo pen ahi leh nute adingin a khasiat huai mahmah thu hi mah hi. Ahi hangin America gammi base-ball kimawlna a siam a minthang mahmah ngei khat ahi Sam Ewing a kici pa thugenna khat tawh tha ih lak dingin kong zawn nuam hi: “Nute aw, tate in hong pampaihin hong thudon lo ci-in na kingaihsut uh leh, Salmon ngasa anu (female Salmon) in tui awn thum (three million eggs) bang tui keei sam napi, Nute ni-in amah zong kuama’n na phawk kha tuan lo hi” ci hi. Nute ni-in a hong kiphawk kha lo nute in hih Salmon ngasa tung panin tha la mai lo diam maw! A hong nuntakpih lai nute tungah lungdam ih ko banah a hong nusia sa nute zong hih mun panin a sangpen zatakna ih pia uh hi. Laisim mimal khat ciat tungah Pasian thupha namkim hong tung tahen! Rev. Dr. Mang Do Thang (Church Pastor, Zo Baptist Church Yangon)\nPrevious: Nu Piang Ngaih Don vai thukhenna etphatding ngetna pen thukhenzum in nial\nNext: Deal Making leh Zogam masuan\nCDM panpih ziading ~ Pu Thangboi\n“Nu aw, kong it hi” ~ Hau Za Cin